text:
Bibiliya itubwirako ibyanditswe bifite umumaro wo kweza umuntu no kumutunganya no kumuhanira gukiranurwa. Hari imvugo za gihanuzi ziri muri bibiliya usanga akenshi zigoye kuzumv.Agakiza.org tugiye gusangiza abasomyi bacu, ubusobanuro bw'ubuhanuzi bumwe na bumwe abantu b'Imana bagiye bavuga bayobowe na mwuka wera w'Imana, Kugirango tumenye aho isi ihagaze kwifashishije ibyanditswe byera.
Ni ryari Yesu azaza ? Kugirango dusubize iki kibazo, tugomba gusubira inyuma mu isezerano rya kera mu gitabo cy'umuhanuzi Daniyeli. Umuhanuzi Daniyeli aduha neza ishusho y'ejo hazaza y'igihugu cya Isirayeli mu gihe yasobanuraga inzozi z'umwami Nebukadinezari(Daniyeli 2:19-45).
Izo nzozi zavugaga ku ishusho irobanura ibihugu byarigutwara Isirayeli mu gihe bari kuba bari mu gihugu cya Palesitine. Daniyeli yahanuraga urukurikirane bw'abami bakomeye uhereye kuri Babuloni y'icyo gihe.
Ubusobanuro rw'igishushanyo Nebukadizerari yarose:
• Umutwe w'izahabu: ni Babuloni
• Igituza n' amaboko by'ifeza : ni Abamedi n'Abaperesi
• Ibibero by'imiringa: ni Ubugiriki
• Amaguru y'ibyuma : ni Abaroma
• Ibirenge by'ibumba n'ibyuma : ni ubundi bwami bwose bwari bukurikiyeho kugeza uyu munsi.
Buri bwami bwari kunesha ubwabubanjirije. Buri bwami bwari kuba ubunyamaboko kurusha ubwabubanjirije kandi bugategeka igihe gisumbye ubwo bukurikiye. Buri bwami kandi Bwagombaga gukomeza gutwara ubutaka bwa Palesitine uretse buriya bwami bavuga bwari mu ishusho y'ibumba. Ubwami bwa nyuma Bwayoboye Palesstine , Isirayeli nayo bwari ubwami bw'Abaroma ,ntabwo bwigeze butsindwa .
Ubwami bugereranywa n' Ibirenge by'ibumba n'ibyuma.
Daniyeli asobanurako ibirenge bishushanya ubwami bw'ubutegetsi Bwa Roma. Ni ngombwa kumenya ko ubwami bwose bwategetse kimwe nyuma y'urupfu rwa Yesu uhereye 1300-1932, gusa bwo ntabwo bugaragara muri iriya shusho Nebukadinezari yarose uhereye igihe Isirayeli yasenywe na Roma mu mwaka wa mirongo irindwi(70) , icyo gihe Abayahudi barahungiye mu bindi bihugu.
Abisirayeli bakaba baratahutse mu mwaka 1948 ubwo Leta Zunze Ubumwe bw'Amerika yemereraga Abayahudi gutahuka ubwo imyaka yayingayingaga hafi 1900. Igishushanyo umwami yarose cyasobanuraga ubwo bwami bwayoboye Abisirayeli bakiri muri Palesitine.
Ubwami bugereranywa n'ibuye
Mbere ya byose ibuye rishushanya iki ? Nubundi ishusho yose Daniyeli yavuze yagiye ahita ayisobanura akayigereranya n'ubwami buzwi kandi bwariho icyo gihe. Birashobokako twagereranya amaguru y'ibyuma nk'ubwami bwa nanone , Daniyeli asobanurako haje ibuye rigakubita ibirenge,(Daniyeli 2:34,45), yashakaga kuvuga yerekeza ku bundi bwami twarikuza bugatsinda ibihugu byose n'ubwami bwabubanjirije bwose.
Iryo buye ntabwo ryari rimanuwe n'intoki, ni ukuvugako Imana yaremye ibuye iraryohereza kugirango rikureho ubundi bwami bwose butari ubw'Abisirayeli cyangwa abatwaraga Abisirayeli. Icyo gishushanyo cyagaragazaga urukurikirane rw'abami barikuza bagatwara Isirayeli. Hanyuma icyo gishushanyo cyose cyarashwanyaguritse, noneho rya buye riba rinini ringana n'umusozi , hano bishatse gusobanura ubundi bwami bushya bwuzuye isi yose (Daniyeli 2:35).
Ni ubwami bw'Imana ku isi mu gihe cyingana n'imyaka igihumbi(1000), ni ukuvugako ibuye ari ingoma y'Imana.
Ismael [email protected]
Mu butumwa bwe hano ku isi, Yesu kristo yagiye akoresha ibintu byinshi agirango asobanure ubwami bw'ijuru,ibyinshi muri byo byibanda ku bwiza butagereranywa n'ubutunzi butabarika bwo mu bwami bw'ijuru.
Yesu Kristo mu butumwa bwe bwo kuzana umuntu ku Mana,yakoresheje ikintu cyoroheje agereranya ubwiza bw'Imana no kubana nayo ko ari iby'igiciro umuntu atabona hano ku isi.Kimwe muri byo yakoresheje mukwerekana uko ubwo bwami bumeze n'izahabu y'igiciro cyinshi:yagize ati:
“Kandi ubwami bwo mu ijuru bugereranywa n'umutunzi ushaka imaragarita nziza,abonye imaragarita imwe y'igiciro cyinshi, aragenda agura ibyo yari atunze byose ngo abone kuyigura.(Matayo13:45-46)
Izahabu y'imaragarita ni ikintu gikomeye kirabagirana, ikunze gusa nk'aho yibumbabumbye ariko igira forme imiterere itandukanye. Ikunwze gukoreshwa mugukora imirimbo y'ubwiza. Izi zahabu ntizikunze kuboneka kandi biragorana kuzibona, zirahenze cyane kandi zigurwa igiciro gihenze.
Yesu na we yagereranyije ubwami bwo mu ijuru nk'iyi zahabu ihenze, icya mbere ntikunze kuboneka, ntihingwa, kandi ntishobora kwiganywa cyangwa guhimbwa.N'ubwo bayigana ntishobora kugira ubwiza nk'ubw'iy'umwimerere.
Ese niki twakigira kuri ibi?
1.Nta kindi kintu gisa n'ubwami bwo mu ijuru.
Yesu Kristo yavuze k'umuntu wagurishije ibye kubera izahabu y'igiciro cyinshi. Uyu muntu igihe yabonaga iyi zahabu y'igiciro, yamenye agaciro kayo kanini maze agurisha ibyo yari atunze byose kugirango ayibone.Yabonyeko ntakindi kintu cyasa nayo.
Ese ubwami bw'ijuru tububona nk'iyi zahabu?ese tuzi ubuzima bw'agaciro bw'iteka twateguriwe n'Imana ? ubwami bw'Imana bukwiye kubonywa nk'ikintu cy'ingenzi kirenze kure ikindi kintu cyose cyo ku isi. Nta kindi kandi nta n'umuntu wasa n'Imana yo mu ijuru.
2.Tugomba kumenya ibidafite agaciro
Uwagurishije ibye byose yari yamenye agaciro ka zahabu.Yamenye agaciro kayo ugereranyije n'iyinyiganano idafite agaciro.Yamenye ubutunzi bw'agaciro k'iyo zahabu ntiyita kuzindi zahabu.
Ese tubasha kuvangura ibyiganywe n'ibidafite agaciro imbere yacu? Ibintu byinshi bigerageza gufata umwanya twagahaye Imana mu buzima bwacu, ariko dukwiye kubifata nk'ibidafite agaciro duhaye umwanya n'icyubahiro Imana.
Hari byinshi duha agaciro mu buzima bwacu, ariko mu by'ukuri bifite agaciro gake kandi biraciriritse kandi bitanga umunezero w'igihe gito:Amafaranga ,imyanya mu kazi, ubuyobozi bwo mu isi, imitungo n'ibindi byinshi ntibifite agaciro nkak'Imana.
3. Dukwiye kwifuza kuva mu by'igihe gito tukajya mu by'iteka
“Maze Yesu abwira abigishwa be ati: Umuntu nashaka kunkurikira yiyange, yikorere umusaraba we ankurikire, kuko ushaka kurengera ubugingo azabubura ariko utita ku bugingo bwe ku bwanjye azabubona.(Matayo16:24-25).
Twumviseko umuntu yagurishishe ibye byose kugirango agure izahabu y'igiciro cyinshi. Abakristo bakwiye kumera gutyo. Ntibakwiye kuba ab'isi n'abijuru ( ngo bakunde iby'isi n'ijuru).
Dukwiye kugira ubushake bwo kuva mu byishimo by'isi birangira tujya mu byishimo by'iteka by'ijuru.
[email protected]rg
Abedomu ni ubwoko buturuka kuri Esawu, umuhungu w'imfura wa Isaka akaba n'impanga ya Yakobo. Mu nda ya Rebeka, Esawu na Yakobo bajyaga bakirana, maze Uwiteka abwira Rebeka, ko mu nda ye harimo amahanga abiri kandi umukuru azaba umugaragu w'umutoya (Itang 25:23). Gakuru ariwe Esawu yagurishije ubutware bwe nk'umwana w'imfura na Yakobo (Itang 25:30-34), ahera ubwo yangana n'umuvandimwe we. Esawu yabaye se w'Abedomu naho Yakobo ahinduka se w'Abisraheri, ayo mahanga akomeza kugenda ahangana mu mibereho yayo. Muri Biblia “Seyiri” (Yosuwa 24:4), “Bosira” (Yesaya 63:1) na “Sela” (2 Abami 14:7) yari imijyi yo mu gihugu cya Edomu.
Izina “Edomu” mu rurimi rwabo risobanura “umutuku,” kandi icyo gihugu cyo mu majyepfo ya mer morte cyahawe iryo zina kubera umusenyi waho ugira ibara ry'umutuku. Esawu, rero yagurishije umurage we w'imfura, aba se w'Abedomu, nyuma atwara umuryango we mu gihugu cy'imisozi aricyo Edomu. Itang 36 iki gice kivuga ku mateka ya mbere y'Abedomu, kigaragaza kandi ko bari bafiet abami babatwaraga mbere cyane y'uko Israheri igira umwami (Itang 36:31).
Iyobokamana y'Abedomu yasaga nk'iz'andi mahanga y'abapagani basenganga ibigirwamana. Abakomoka kuri Esawu baragiye biharira ibihugu by'amajyepfo bakora ubuhinzi n'ubucuruzi. Umwe mu mihanda ya kera y'ubucuruzi, inzira y'umwami (kubara 20:17), yacaga muri Edomu, ndetse igihe Abisraheri babasabaga kuyica bava mu Egiputa, barabahakaniye ndetse bashyiraho ingabo zo kuharinda ngo nibahaca babarwanye.
Kubera ko bari benewabo, Uwiteka yabujije Abisraheri kwanga Abedomu urunuka (Gutegek 23:8). Nyamara, Abedomu bakundaga gutera Abisraheri bakabarwanya, ndetse banarwanye intambara nyinshi bagatsindwa. Umwami Sawuli yarwanye nabo arabatsinda, na Dawidi yarabatsinze abahindura abagaragu be, ashyira umutwe w'ingabo muri Edomu zibayo. Kuyobora igihugu cy'Abedomu, Israheri byayiheshaga kugera ku cyambu cya Esiyonigeberi (Ezion-Geber) ku Nyanja itukura, aho umwami Salomo yajyaga akunda kohereza abantu kuzana ibikoresho bubakishaga urusengero (1Abam 9:26). Nyuma y'uko Salomo amaze gutanga, Abedomu barigometse ndetse bagira n'ubwigenge kugeza aho bigaruriwe n'Abashuri.
Mu gihe cy'intambara z'Abamakabe, Abedomu batwarwaga n'Abayuda bakanabahatira kujya mu idini rya Kiyuda. Muri ibyo byose, Abedomu bakomeza kugirira urwango Abayuda. Ikigiriki kimaze kuba ururimi ruhuza abantu bose mu bwami bw'Abagiriki netse n'Abaroma, Edomu yatangiye kwitwaga Idumaya (Marik 3:8). Abaroma bagiye ku butegetsi, Umwedomu, wari ufite se wahindukiriye idini ya Kiyuda, yagizwe umwami wa Yudaya. Uyu mwedomu mu mateka azwi ku izina rya Herode mukuru, umwe wategetse kwica abana b'abahungu i Betelehemu kugira ngo n'umwana Yesu apfemo ariko ntiyabibasha kumwica (Mat 2:16-18).
Nyuma y'urupfu rwa Herode, Abedomu batangiye buhoro buhoro kugenda bibagirana mu mateka. Imana yari yaravuze irimbuka ry'Abedomu muri Ezekiyeri, igira iti, “Uko wishimye yuko gakondo yanyu y'inzu ya Israheri ibaye umwirare niko nzakugenzereza, nawe uzaba umwirare wa musozi wa Seyiri we, ndetse na Edomu yose. Maze bazamenya ko ndi Uwiteka” (Ezek 35:15).
Nubwo Abedomu bategetse Abayuda mu gihe cya Yesu na mbere yaho, ibyo Imana yari yarabwiye Rebeka ko umukuru azaba umugaragu w'umutoya byarasohoye: Umukuru yategetswe n'umuto kandi Israheri (Yakobo) yagaragaje ko akomeye kuruta Edomu (Esawu).
By: BYIRINGIRO Jean Dominique
Yosuwa ni intwari aho kuba umwanditsi w'igitabo kimwitirirwa . Umwanditsi wacyo by'ukuri ni umwe mu bakuru babayeho mu gihe cya Yosuwa ahagana 1440 M.K. Abayuda bo nta mpamvu babona yo kutakimwitirira n'ubwo cyakwandikwa n'uwo bakoranye .
Inkuru ziri muri Yosuwa ntizandikiwe rimwe, ahubwo ni inkuru zinyuranye . Ibyabereye mu maso ya Yosuwa, byanabereye urufatiro Isirayeli mu bihe byakurikiyeho, ibyo byose byaranditswe (Yos .8:32;24:26). Urugero nuko inshuro zigera kuri cumi n'enye aya magambo :"Na bugingo n'ubu" agaruka (ahantu hatatu muri byo bice hagaragaza ko ari igihe Yosuwa yariho : Yos. 22: 3; 23: 8 na 9). Inkuru zirambuye zanditswe n'uwagendanaga na Yosuwa (Yos. 15:6;18:17) Igitabo cyanditswe mbere y'uko ubwami bw'Isirayeli bwigabanya .
Dore uko iki gitabo kigabanije
1-5: Kwitegura kujya guhindura igihugu cy'isezerano. Kwambuka Yorodani.
6-8: Ifatwa rya Yeriko. Icyaha cy'Akani.
9-12: Ibyakurikiye guhindura Kanani. Uburyarya bw' Abagibiyoni.
13-19: Imiryango yigabanya Igihugu.
20-22: Imidugudu y'ubuhungiro, Imidugudu y'Abalewi: imiryango ibiri n'igice hakuno ya
Yorodani.
23-24: Gusezera n'urupfu bya Yosuwa.
Ni iki twakura muri iki gitabo?
Igitabo cya Yosuwa gikurikira amateka yo mu Gutegeka kwa kabiri, nk' uko ibyakozwe n'intumwa bikurikira inkuru zo mu butumwa bwiza (Evangiles).
Igitabo cya Yosuwa cyigisha ko kumvira no gukiranukira Imana bigeza ku gutsinda. Mu gitabo cy' Abacamanza ho tubona ko kwihakana Imana bigeza ku kurimbuka. Kugira ngo umuntu yumve anakunda amateka yo muri Yosuwa ni ngombwa kugira umutima wari mu ntwari Yosuwa, cyane cyane mu nkuru zivuga uko batase igihugu (Kub. 13; 17:6-10 ; Guteg.l:38).
Yosuwa na mugenzi we Kalebu baribazi neza ko igihugu cy' i Kanani bagisezeranyijwe. Nta gushidikanya kwagombaga kubaho igihe Uwiteka ari kumwe nabo. Ukwo kwizera kwabanje kuvugwa na Mose niko kwari ishingiro nyakuri kw'Isirayeli.
Igitabo cya Yosuwa gikunze kubera urujijo abahanga mu bumenyi bw'isi. Bakunze gushidikanya igitangaza cyabaye ubwo izuba ryahagararaga Yosuwa abisabye Uwiteka, Ibyo byabayeho nk'uko ubwirakabiri bwabayeho ubwo Yesu yapfiraga ku musaraba.
Indi nkuru abasomyi bamwe bashidikanya kwemera ukuntu habaho kurimbura abanyakanani bose ndetse n'abatuye Ayi). Uwizera usomye izi nkuru ntabura kubona ko Imana icira imanza amahanga nk'abantu ku giti cyabo. Imana ntihana Siriya na Babuloni gusa, nkuko byahanuwe n'abahanuzi, ahubwo yiteguye no guhana abantu bo muri iki gihe batayumvira.
Umwami Yesu n'ubwo impuhwe ze zidashidikanywa, ntiyabuze kuvuga iby' urubanza ruzaba ( Luka 17:26-30).
Yabwiye ab'icyo gihe ko ibyaha byabo bitoroheje munsi y'iby'ab'i Sodomu n' i Gomora. Na none Yesu yahishuriye intumwa ye Yohana ko azagaruka guca imanza no kurwana no gukiranuka
(Ibyah. 19: 11-16) ibiri mu gitabo cya Yosuwa biruhije gusobanuka; byumvikana neza iyo dusomye Isezerano Rishya.
Aha ibisa n'imboneranyi biva ku maso, ibyo twibeshyagaho ku kwera kw'Imana n' uko yanga icyaha, utaretse n'urukundo rwayo rutagira akagero, ibyo birasobanuka tukamenya uburyo turindwa ibihano twagombaga kubona kubwo gutsindishirizwa muri Kristo.
Muri rusange, igitabo cya Yosuwa kiravuga ibyo Yosuwa yakoze ashobojwe n' Imana, cyane cyane intambara zakurikiranye mu guhindura igihugu cy'i Kanani. Ibirindiro bye bikuru byabanje kuba i Girugali, nyuma byimurirwa i Shilo (Yos.l8:9), hanyuma abishinga i Shekemu (Yos 24: 1).
Isanduku yera y'isezerano, ari cyo kimeriyetso cy'uko Imana yari kumwenabo, yabakurikiraga uko bagenda mu gihe cy'abacamanza iyo sanduku yari i Shilo (ISam 1) igitabo kirerekana akamaro ko gukurikiza amategeko y'Imana hamwe n'amabwiriza kubashaka bose kuba ibikoresho by'ubushake bw'Imana.
Igitabo cya Yosuwa kikanashimangira ko ari ngombwa kwitanga wese mu gukorera Imana (Yos.l4:9). Ni igitabo gikubiyemo inyigisho zihebuje zo mu buryo bw' umwuka. Igitabo cya Yosuwa ntikirimo rero gusa inkuru za Rahabu n'abatasi, kwambuka Yorodani n'ibindi byakurikiyeho. Uretse ibyo bifatika, igitabo kirigisha uburyo bwo guhabwa imigisha y' Imana yo mu mwuka.
[email protected]
Kwizerwa cyangwa kuba umwizerwa ni ikintu gikwiye kwitabwaho cyane kuko iyo icyizere bakugiriraga gisenyutse biragoye kongera kugisana cyangwa kongera kugufata nk'uko bagufataga mbere, ni ngombwa rero ngo dukore uko dushoboye kugirango kidatakara.
Abakristo benshi batakarizwa icyizere kubera ibintu byinshi bakorera imbere y'abantu, ariko ni ngombwa ko baba abizerwa kukigero cyo hejuru Imbere y'Imana n'imbere y'abantu.
Ibi ni bimwe mubituma abakristo batakarizwa icyizere:
Abakristo bakwiye kumenyako hari ibintu bakora baba babizi cyangwa batabizi bikaba intandaro yo gutuma abantu babatakariza icyizere kandi bakaba ikigusha imbere yabo, bagatukisha izina ry'Imana.
1. Iyo twishe amasezerano
“ Ni nde ushaka ubugingo, agakunda kurama kugirango azabone ibyiza? Ujye ubuza ururimi rwawe rutavuga ikibi n'iminwa yawe itavuga iby'uburiganya.(Zaburi 34:13-14)
Iyo tunyuranyije nibyo twavuze, tuba duhaye abantu urwaho rwo kutatwizera.Abantu benshi barakazwa no kumva tuvuga ibintu ariko ntitubikore ahubwo tugakora ibinyuranyije nibyo twavuze akenshi tukagaragara nk'ababeshyi.
2. kuvuga ibihuha
Kuvuga ibihuha cyangwa amakuru atizewe ni kimwe mu bituma umuntu atakarizwa icyizere.ese ni inde wakwizera umuntu ugenda uvugavuga?
Bibiliya itubwira ibyago bizanwa no kuvuga ibihuha, ikadusaba kubigendera kure.
• “Ugenda ari inzimuzi amena ibanga,nuko ntukiyuzuze n'ukunda kuvugagura. » (Imigani 20 :19)
• "Amagambo y'inzimuzi aryohera amatwi, aba nk'uturyohera umuntu asamuye tujya mu nda ye. » ( Imigani 18 :8)
• " ugenda azimura agaragaza ibihishwe, ariko ufite umutima w'umurava ntamena ibanga. » ( Imigani 11 :13)
• « Imburakamaro igambirira ibibi, kandi ururimi rwayo rwotsa nk'umuriro.Umuntu ugoreka ukuri aba abiba intonganya, kandi unegurirana mu byongorerano atandukanya incuti z'amagara.Umunyarugomo yoshya umuturanyi we, kandi akamunyuza mu nzira idatunganye. Uwica ijisho aba atekereza iby'ubugoryi, agahekenya amenyo agira ngo asohoze ibibi. » (Imigani 16 :27 -30).
3. Iyo dukoze ibyaha.
Ikintu kimwe gituma dutakarizwa icyizere ni igihe twishe ubuhamya bwacu bwiza dukora ibyaha.Birumvikana ntidutunganye ariko iyo dukora ibyaha abantu badutekereza bitandukanye nuko turi.
Nk'abakristo tugomba gukurikira Imana mu byo dukora byose : Haba mu byemezo dufata n'uburyo tuvuga.Yesu Kristo ntiyigeze akora icyaha na kimwe. Nk'abamuhagarariye hano ku isi tugomba kwitonda, tukirinda gukora icyaha, bityo abantu bazatubona nk'abakurikiye Yesu , nidukora ibihesha Imana icyubahiro.
"Rinda umutima wawe kuruta ibindi byose birindwa,Kuko ari ho iby'ubugingo bikomokaho".Imig 4:23
Hanyuma y'ibyo, nyirabuja abenguka Yosefu, aramubwira ati: “Turyamane.”
Maze ariyangira, abwira nyirabuja ati: “Dore databuja ntagenzura ibyo mubikiye byo mu rugo, ndetse ambikije ibyo atunze byose.
Muri uru rugo nta wurundutamo, kandi nta cyo yasize ngo akinyime keretse wowe, kuko uri umugore we. None nabasha nte gukora icyaha gikomeye gityo, ngacumura Ku Mana?" "Intang 39:7-9"
Ubusanzwe Iyo Bibliya ivuze umutima akenshi iba ivuga Ibitekerezo (thoughts). Mu bitekerezo hapfiramo ibintu byinshi cyane ndetse ni naho Umukristo agomba gukomerera. Iyo dusomye Bibliya itwereka ko abantu bose Imana yagiye ikoresha babaga bafite kwaguka mu bitekerezo.
Iki gitabo cy'imigani dusomye cyanditswe na Salomo mwene Dawidi.
Amateka ya Salomo agabanyije mu bice 3.
1. Ubusore bwe. Salomo yimye Ingoma akiri muto. Mu busore bwe yaranzwe n'umuriro wo Gukunda Imana ndetse akundisha Abisirayeli Imana. Ariko muri iki gihe yaranzwe no gukunda ibyisi cyane dore ko byanaje no kumuhira.
2. Ikigero cy'ubukwerere: Salomo yabaye umugabo w'igikwerere yaramaze gutwarwa n'iby'isi cyane abirutisha Imana. Arongora abagore benshi cyane ndetse benshi bameza ko ibitekerezo bye byamubwiraga ko uko azarongora abagore benshi ari nako azarushaho kwigarurira Ibindi bihugu yitwaje ko byamushyingiye. Uko abagore baza akarushaho kuba kure y'Imana.
3. Ubusaza bwe: Salomo amaze gusaza yakoze ibintu 2 bikomeye.
1.Yafashe ibyisi abigereranya n'iby'Imana.
2.Yatanze Inama zikubiye mu Bitabo 3 yanditse (Imigani,umubwiriza,Indirimbo)
Nyuma yo kubona Ibyo yanyuzemo byose bikamuhindukira ubusa.
Nibwo yavuze ati "Ujye wibuka Umuremyi wawe mu misi y'ubusore bwawe Iminsi mibi itaraza. Umubw.12:1".
Yanditse atanga Inama ati : "Rinda Umutima wawe kuruta Ibindi byose birindwa ,kuko ariho iby'ubugingo bikomokaho" Imig.4:23.
Pawulo yandikira itorero ry'i Tesalonike, yarababwiye ati "Umwuka n'umubiri n'ubugingo birarindwe bitazabaho umugayo". 1.Abates.5:23
Hari igihe Umukristo abaho umubiri n'umwuka nta kibazo bifite akora imirimo yose uko itegetswe ariko Ubugingo buriho umugayo.
Icyafasha Umukristo Kurinda iby'ubugingo ni ugutwara Intwaro zose z'Imana
Yosefu yabaye mu buzima bwamugerageje ariko arinda Iby'ubugingo kugeza ubwo arokoka umugore warangije kumwereka ubwambure bari bonyine !
Niyo mpamvu ibikunesha hari abandi babinesheje gusa nawe ukwiye kunesha ibyananiye abandi. (Imana idufashe cyane)
Dore icyo umukristo ushaka kurinda ubugingo yakora
1. Kubika Ijambo ry'Imana mu mutima. Zab.119:9-11.
2. kugira Amakenga: Tamari ajya kurwaza Musaza we Amunoni ntabwo yari kugira Ibitekerezo ko yamugusha mu Cyaha cy'ubusambanyi.
Iyo ushaka Kurinda iby'ubugingo umenya ko buri wese yaba icyanzu cy'umwanzi satani.
3. Kwigirira icyizere no kumenya ko byose bishoboka ndetse ukagirira Imana icyizere. Iyo watakaje ibyiringiro by'ubuzima umuntu wese akuyobora uko abonye kdi akagukoresha ibidakorwa ukazabyicuza nyuma.
4. Kwiruka / Kubangira amaguru ingata: Hari aho ugera ntibisabe gusenga ahubwo n'ayo wasenze ukibaza nimba atarageze ku Mana kuko ubugingo busumbirijwe.
Yosefu Imbere ya Mukapotifari ntiyari gutokesha abadayimoni icyari gisigaye ni ugukiza ubugingo akabangira amaguru ingata.
Dusenge:
Mana duhe ubwenge n'imbaraga zo kurinda iby'ubugingo, uwananiwe kurinda iby'ubugingo nawe umuhe umutima wo kwihana kandi imbabazi zawe ntizituveho, mu izina rya Yesu, Amen.
Ev.Jean Baptiste MASENGESHO.
Kuva kera kose Imana yashatseko umuntu wese yiremeyeko aca bugufi agakorana nayo bya bugufi, Imana ikabera ikatubera umubyeyi natwe tukayibera abana. Niyo mpamvu umuntu wifuje kugendana n'Imana iteka ryose yagiye ahirwa mu nzira ze. na none niko biri Imana ishakako abo yaremwe bose bagenda batunganye mu nzira zihesha Imana icyubahiro.
Nubundi gukora ibarura si icyaha ariko intego icyo yaragamije kugeraho binyuze mw'ibarura nicyo cyaha .? Igitabo cy'ibyo ku Ngoma kitubwirako satani, wahoze urwanya ubwoko bw'Imana ko ariwe na none washutse Dawidi kubara ingabo (1Ngoma21:1).
Satani yarwanyaga abisirayeli bose ntabwo ari umwami nubwo ariwe yakoresheje kuko niwe warigufata umwanzuro bigakunda doreko Bibiliya itubwirako Yowabu yagiriye umwami inama yo kudakora ibarura ariko Inama y'umwami iganza iya Yowabu (1Ngoma21:4)
Satani yatumye umwami Dawidi asuzugura Imana. Dawidi agira ibyiyumviro byuko akomeye kandi agira amatsiko yo kumenya ubutware cyangwa imbaraga afite ashingiye ku mubare w'abantu afite arababara bibabaza Imana cyane. Bibiliya itubwirako babaruye abantu gusa bashoboye kwambara inkota ni ukuvuga abajya kurugamba kurwana.
Satani yasize ibitekerezo muri Dawidi ko naramuka amenye umubare w'abagabo bashoboye kurwana bizatuma yumva akomeye kandi ko yarwana intambara akazitsinda agendeye ku mubare w'ingabo atunze(1Ngoma21:5).
Yowabu umukuru w'ingabo za Dawidi, yagerageje kugira inama Dawidi yo kutabara abisirayeli kuberako byarikuzanira ubwoko bw'Imana igihano (1Ngoma21:3). Bibiliya itubwirako Imana yigeze itegeka Aroni na Mose kubara abisirayeli kandi ntibyabaye icyaha kuko Imana yariyabyivugiye (Kubara 1-4, 19) ariko Dawidi we yashatse kubikora nta jwi ry'Imana yumvise ahubwo yashatse kubikora kugirango agaragaze imbaraga ze afite ashingiye ku mubare w'ingabo zishoboye kurwana, ibi nibyo byababaje Imana kuko bitari bigamije kuyihesha ikuzo.
Nyuma yo kubara abisirayeli Imana yatumye Gadi bamenya wa Dawidi ngo agenda amubwire ahitemo igihano kimwe mu bihano bitatu: Guteza abisirayeli inzara imyaka irindwi(7), guhunga ababisha be amezi atatu, guterwa na mugiga iminsi itatu. Dawidi yarazi inzara uko imera uko yariyaramuriye, Dawidi yari azi guhunga icyo aricyo kuko yari yahunze Sawuli ndetse n'umuhugu we Abusalomu, nicyo cyatumye avugango mpisemo kugwa mu maboko yawe Imana imuteza mugiga.
Dawidi abonye mugiga iteye abisirayeli yihutiye gusaba imbabazi, Uwiteka arakuruka inabi yarikurira abisirayeli , Imana yemera guhendahendwa. Mugiga irahagarara.
Ikintu cyose umuntu yashaka gukora kitagamije guhesha Imana icyubahiro ahubwo kigamije kwihimbaza ni icyaha. Imana ikwiye gushimwa no kubahwa ibihe byose. Kandi icyiza cy'Imana ni umutunzi w'impuhwe n'imbabazi nyinshi kandi itinda kurakara(Yona4:2)
Ismael [email protected]
Icyigice cya kabiri turakomeza kuvuga kubahanuzi b'ibinyoma ndetse n'ibindi bimenyetso bigaragaza anti-christ.
Muri iyi minsi uzakunda kubona abahanuzi b'ibinyoma ahantu hagiye hatandukanye, aho usanga baza bakubeshya bakaguhanurira ibintu bitaribyo wazajya kubona ugashiduka bagutwaye amafaranga. Ubushakashatsi bwakorewe muri leta zunze ubumwe za Amerika bwagaragaje ko 70% batizera Imana ndetse benshi bakanavuga ko itabaho, biterwa nuko kuri ubu abantu bagenda bareba cyane kubivumburwa kurusha kwita kubyanditswe mu bitabo bitagatifu. Ibimenyetso byose bibanziriza kuza kwa Kristo birahari ubwicanyi mu bihugu byinshi buragaragara cyane, abantu barapfa bazira ubusa ndetse ntibanarenganurwe.
Igitabo cy'ibyahishuwe kigaragaza ko mu minsi yanyuma isi izayoborwa n'abantu batatu abo bantu bakazaza muburyo bw'ibimenyetso
• uwambere ni satani uzaba afite ikimenyetso cy'inyamanswa icira umuriro ariyo dragon
• uwakabiri ya nyamaswa yavuye mu mazi ariyo y'imitwe irindwi ariwe anti-Kristo tumaze no gusobanukirwa iyo mitwe irindwi iyo ariyo
• iya gatatu ngo ni inyamanswa ivuye mu isi ariyo dini ry'ibinyoma n'abahanuzi b'ibinyoma.
Niba se kuri ubu abantu badatinya guhindura Bibiliya bakavugako yanditswe nabi ubundi bakazana bibiliya ya satani bakayishyira ku mugaragaro ndetse bakanayiyobaka bamwe bakavugako ariyo nzira y'ukuri n'ubugingo, aha ntibyaba bisobanurako anti-Kristo yamaze kugera ku isi? Ko ndetse hashije n'igihe ki nini. Kuri ubu abahanuzi b'ibinyoma ndetse n'ibitangaza bidasanzwe birahari kubwinshi. Ubwami bugaragaza amahoro n'umutekano ku isi nyamara abantu bicana ku ibanga ibi nabyo birahari. Ibi nabyo ni bimwe mu bimenyo bigaragaza anti-Kristo, dusanga mu (1 Abatesaronike 5:3). Ikindi kandi idini risenga Imana nyamara ugasanga abenshi bafite umwuka wa anti-Kristo rirahari niwitegereza uzasanga abenshi mu bakristo b'ikigihe bakora ibyaha bagafata idini nk'ikintu cyo kubakingira.
Bibiliya itubwirako ntakizaba Imana itakimenyesheje intore zayo ziyitakira ku manywa na nijoro. Aya niyo mahirwe abantu b'Imana bafite yo kuzagendana n'ijwi ribayobora bu bihe nk'ibi bigoye by'Umwijima, bigoye kwigobotora udakorana n'Imana bya bugufi.
Ufite ugutwi niyumve ibyo umwuka Abwira amatorero. Unesha nzamuha kurya ku mbuto z'igiti cy'ubugingo kiri muri Paradizo y'Imana.
Ismael [email protected]
Muri rusange ibitabo by'amateka y'Isirayeli bigizwe na Yosuwa, Abacamanza, Rusi, 1 na 2 Samweli, 1 na 2 Abami, 1 na 2 Ngoma, Ezira, Nehemiya na Esiteri. Mu bitabo byiswe "inyandiko" bashyiramo Rusi, Abami , Ngoma ,Ezira , Nehemiya na Esiteri.
Ibindi bisigaye byose rero babyise “Abahanuzi ba mbere”: ibyo ni Abacamanza, Yosuwa na Samweli.
Ibitabo bivuga amateka (inkuru) y'Isirayeli kugeza igihe ubwami bushingiwe ni : Yosuwa, Abacamanza, Rusi na Samweli. Ibitabo Abami na Ngoma bivuga inkuru ebyiri zisa kugeza igihe cy' ubunyage. Ezira na Nehemiya bivuga ibyo kuva mu bunyage i Babuloni. Esiteri avuga iby'Abayuda bari mu Buperesi.
Usibye Ezira na Nehemiya, ibindi bitabo nta we uzi abanditsi babyo ariko ibitabo bya Yosuwa na Samweli birimo amagambo yavuzwe n'abo batware b'Isirayeli (reba 1 Ngoma 29:29), nyamara izo nkuru zanditswe nyuma y'urupfu rwabo: muri ibi bitabo habonekamo cyane inyandiko z'ubuhanuzi n'amateka y'ubutegetsi.
Isezerano ry'Uwiteka na Aburahamu, Isaka na Yakobo, rigaragaza ishusho n' ikiri mu masekuruza.
Ibice by'amateka y'Isirayeli byibanda mu kuva mu bubata bwo mu Egiputa. Izo nkuru zinavuga uko ubwoko bw'Isirayeli bwatoranyijwe n'Imana kandi bukanagira inshingano yo kurinda ibyahanuwe (Rorn.3:2). Aha rero Abami bemerwaga hakurikijwe ibikorwa byabo mu maso y'Uwiteka. Barebaga niba barageze ikirenge cyabo mu cya Dawidi wakiranukaga cyangwa mu cya Yerobowamu, mwene Nabati wacumuraga.
Ibi bitabo ntibivuga gusa inkuru z'intwari z'igihugu nka Yosuwa, Samweli, Dawidi cyangwa Salomo, ahubwo zinagaragaza amagambo y'aboroheje nk'umuhanuzi Mika mwene Yimula, utaretse n'abagore boroheje bafashije Eliya na Elisa. Ni ibitabo bivuga imirimo ikomeye y'Imana (Zab. 111:4) ; byerekana uko Uwiteka yakuye abami ku ntebe z'ubwami, agashyira hejuru aboroheje.
Ni ibitabo bihishura ukwera k'Uwiteka, kwihangana, imbabazi, gushaka kubabarira k'Uwiteka. Biranavuga icyifuzo cy'Imana mu gushaka abazimiye, utaretse umunezero Imana igira iyo bagarutse. Ibi bitabo bidufasha gusobanukirwa uko Imana isohoza umugambi wayo wo gucungura abantu, itegura kuza k'umwana wayo.
Muri ibyo bitabo ndetse n' iby'abahanuzi hagenda hahishurwa umugambi w'Imana.Uhereye kuri Isirayeli, ishyanga ryatoranyijwe, twegera Isirayeli nyakuri, abarokotse b'abanyamurava abo dusangamo umugaragu watoranyijwe, ishami rya Dawidi, "imbuto" ari we mwana ukundwa w'Imana .
Amateka, ndetse n'ubuhanuzi, aganisha iteka kuwagombaga kuza. Amasekuruza n'ibyabaye bigize uruhererekane rw'umugambi w'Imana muri Adamu, washohorejwe abantu muri Kristo. Ni iby'igiciro gukurikirana neza uko Yesu yavuze ku byerekeye inkuru zo mu Isezerano rya Kera .
Ntiyigeze azishidikanyaho. Avuga kuri Dawidi n'imitsima yo kumurikwa yatse umutambyi (Mar.2:26), akavuga iby'icyubahiro cya Salomo (Mat. 6:29), iby'umugabekazi w'i Sheba (Mat. 12:42), uko Elisa yatumwe ku mupfakazi w'i Sareta (Luka 4:27). Yesu yemeraga adashidikanya ibyanditswe muri ibyo bitabo. Natwe tugomba kumukurikiza nta shiti.
N'ubwo ibyo bitabo bivuga amateka, ariko muby'ukuri ni uguhishurwa kw'imirimo y'Imana, amasezerano yayo y'imbabazi mu bihe byose hamwe n'umugambi wo gucungura muri Yesu Kristo, mwene Dawidi. Ibi bitabo binerekana uburyo kutumvira ubutumwa bw'abahanuzi
(Mat. 21:33-46) byaherutswe no kwigira umuntu k'Umwana w'Imana.
Mu nyandiko itaha tuzagenda tu bagezaho incamake ya buri gitabo kugirango turusheho kugenda dusobanukirwa neza
Nubwo bitagaragara mu mateka y'isi, Abaheti bagize uruhare rukomeye mu mateka yo mu isezerano rya kera, bityo benshi bagiye bakoresha ubu bwoko mu gusuzuma ukuri kwa Biblia. Hashize imyaka myinshi, abanditsi n'abanyamateka nta kintu bazi ku bwoko bw'Abaheti, bityo bagahera aho bavuga ko inkuru y'Abaheti ari inkuru mpimbano “mythology” iri muri Biblia.
Batanga ingingo bavuga ko, kuva nta nyandiko ziberekeyeho ndetse n'umuco wabo n'uko babayeho zibahamya, ubwo ntababayeho. mu kinyejana cya 15 na 16 mbere ya Kristo ariko, hariho inyandiko nyinshi zavumbuwe, guhera mu 1876, zahamije ko Abaheti bari ubwoko bukomeyehave.
Abaheti bagaragara inshuro zigera hafi kuri 50 muri Biblia. Bakomoka kuri Heti, umuhungu wa Canaan , akaba umwuzukuruza wa Nowa, itang 10:15. Batwaraga igice cya Siria n'uburasirazuba bwa Turkia nyuma baza gutsindwa n'Abanyegiputa na Babuloni barahabakura. Ibitabo byAbashuri n'Abanyababuloni bivuga Siria na Israheri “nk'igihugu cy'Abaheti”kandi Yosuwa 1:4 agaragaza igihugu cy'Abaheti nk'igice kimwe kinini mu bigize igihugu cyasezeranijwe Abisraheri.
Abrahamu yabanye n'Abaheti, anabakuraho ubuvumo cyangwa isambu yo gushyinguramo umugore we Sara Itang 23. Esawu umuhungu wa Isaka yarongoye Abahetikazi (Itang 26:34), ndetse na Uriya umwe mu bagabo b'intwari za Dawidi yari umuheti (2 Samweri 11:3). Abaheti kandi bakomeje kubaho na nyuma y'uko Abayuda bavuye bu bunyage I Babuloni (Ezra 9:1). Hatekerezwa ko Abaheti hanyuma baba barivanze n'andi moko bityo izina ryabo rikibagirana.
Abaheti basenganga imana nyinshi, bizeraga ibigirwamana by'amashusho y'ibiri mu kirere, ku butaka, n'ibindi….., ibi bigirwamana kandi byari muri bimwe Imana yarahirije Abisraheri kutazasenga. Hamwe n'andi mahanga y'abapagani kandi, uku gusenga ibigirwamana kwajyanaga n'imirimo yo gusuzuguza Uwiteka aribyo byatumaga Uwiteka abarakarira.
Igihe Uwiteka yahaga Abisraheri igihugu cy'i Canaan, imwe mu mpamvu yabasabye kurimbura abari bagituyemo kwari ukugira ngo banamareho imirimo yo gukiranirwa ngo itazanduza ubwoko bw'Imana (kuva 23:28-33). Imana ntiyashakaga ko ubwoko bwayo bukurikiza ibigirwamana by'abaheti.
Ni mu kiganiro twagiranye n'abana basengera kuri Paruwasi ya ADPR Gatenga, kuri uyu wa kane. Ubwo twabasanze barimo gusubiramo indirimo (repetition) bakunze gukoresha mu materaniro y'abana cyangwa rimwe na rimwe mu materaniro y'abantu bakuru ku cyumweru, badutangariza agaciro baha guhurira hamwe bagakora itsinda ryo kuririmba no gusenga (Chorale).
Iyo witegereje aba bana usanga bari mu kigero cy'imyaka hagati y'irindwi(7) na cumi n'itanu(15), mwaganira ugatungurwa n'uko usanga bazi ibyanditswe byera. N'ubwo bakiri bato ariko ntibasobwa iyo bakubwira impamvu z'ibyiringiro byabo ibatera gukora urugendo bava mu ngo z'abayeyi baje kuririmba doreko harimo n'abadaturiye urusengero. Aba ni bamwe mubo twaganiriye batubwira uko babona itandukaniro ryabo n'abandi badafata igihe ngo baze gusenga, bashimangiyeko kwitoza gukorera Imana bakiri bato bibarinda ingeso mbi kandi bizatuma bajya mu ijuru.
Ishimwe Valentin ni Umwana ubayoboye mu gihe kinga n'umwaka, usanga anabigisha amajwi n'indirimbo, tumubajije impamvu y'umurimo bakora yadusubije agira ati «Kuririmba bituma abana benshi tujijuka, abandi bagakurikira Imana, twe ntiturwana, ntiduterana amabuye, ntidutukana niho dutandukaniye n'abandi » yatubwiyeko bafite indirimbo nyinshi harimo : Alufa,Herode, Abakozi, Umwami Yesu , Umukiza, Aburahamu. Abagore ,Umwana.
Uwamariya Josephine, nawe ubafasha kwiga indirimbo yatubwiye uko babona gusenga bakiri bato. Yagize ati «Iyo tuje kuririmba ababyeyi bacu barishima kandi n'Imana yumva abana batoya natwe bitugirira akamaro » .
Abayisenga Shama Belte ni we uvuza ingoma yatubwiyeko nubwo ari muto nawe azi ibanga ryo gukorera Imana akiri muto .Yagize ati « Nkange nkoma Ingoma kandi iyo nyivuza numva nishimye cyane, sinigeze niga kuyivuza, uko nagiye nza buhoro buhoro nagiye mbimenya hakaba hashize amezi abiri. Iyo mvuye hano ndagenda nkakora imirimo yo murugo kuko batwigisha kubaha Imana, kandi twe tuzajya mu ijuru, abataza gusenga bazasigara»
Twaganiriye kandi na Ev Businge Fred umubyeyi kandi ukijijwe agira inama atanga ku babyeyi usanga bima umwanya wo gusenga abana babo ashimangira neza umumaro abona mu gutoza abana gukorera Imana bakiri batoya n'umumaro bifitiye itorero ry'ejo hazaza.
Yagize ati «Ubundi umwana ni icyaremwe gishya aba yera nta kizinga ,agenda afata ibyo atozwa n'abarezi be uhereye ku babyeyi, bakuru be, ibyo abona mu bari hafi ye ukageza ku barimu bazamwakira nabo bakongeraho ibindi » .
Yagarutse kucyo Bibiliya ivuga kuburere umwana ukwiriye guhabwa yagize ati « Bible Ijambo ry'Imana risaba umubyeyi yuko akwiriye kumenyereza cg gutoza umwana inzira akwiriye kunyuramo ubuzima bwe kuko nakura atazayivamo, umunyarwanda we ati "igiti kigororwa kikiri gito" iyo hatabayeho kumumenyereza inzira akwiye kunyuramo niho usanga. Imigani 22:16 akurana ubupfapfa buhambiriwe ku mutima we! Kwirinda ubwo bupfapfa nuko ashakirwa abarezi bamutoza ibyiza bizamugirira umumaro ejo hazaza bityo nawe bikamufasha kugirira umumaro umuryango, society, n'igihugu cye muri rusange. »
Umwana utojwe uburere bwiza niwe uvamo umugaragu mwiza wo kwifuzwa na Shebuja cg Nyirabuja. Mukubatoza rero hakubiyemo no gukebura cg guhana umwana kugira ngo abashe gukurikiza uburere bwiza atozwa n'abarezi be.
Ababyeyi bafite inshingano ikomeye yo gutoza umwana no kumubera urugero rwiza cyane cyane gukorera Imana kugirango azavemo umuntu muzima ushimwa n'abantu n'Imana.
Mu mafato uko bababakora repetition (Gusubiramo indirimbo)
abataruzuza imyaka yo kujya muri chorale nabo baza kureba
Kubera kumva babikunze baba bitegereza neza ibyo bakuru babo bakora
Bahigira no gukoresha ijyana y'indirimbo badahushanya
Uko izindi chorale zitagira umucuranzi umwe hano naho abakoma ingoma ni babiri(2)
Nubwo batarakura bajye muri chorale ariko bazi akamaro ko kwitwaza ijambo ry'Imana
Umuyobozi wabo aba abari imbere aberekera uko babigenza
Ismael Kayishema @Agakiza.org
Abafilisitiya bari ubwoko bw'abarawanyi kandi b'abanyamahane babaga mu gice cy'amajyepfo y'uburasirazuba bwa Israel hagati y'inyanja ya Mediterane n'uruzi rwa Yorodani. Izina “Abafilistiya” rikomoka mu Giheburayo “Philistia” ndetse no ku ijambo ry'Ikigiriki palaistinei, ariyo aduha “Palestine” y'uno munsi. Abafilisitiya bwa mbere bagaragara muri Biblia mu rutonde rw'amahanga mirongo irindwi bakomoka kuri Nowa (itang 10:14). Biblia itwereka ko Abrahamu ndetse na Isaka bagenderaniraga n'Abafilisitiya kuko bari bafitanye inkomoko (itang 21:32, 34; 26:1, 8).
Nyuma y'aho Isaka agriye mu bafilisitiya i Gerari (itang 26:18), nta handi bongera kugaragara kugeza Abisrael bahagurutse muri Egipta Faraon abarekuye bambuka inyanja itukura, Imana ibabuza guca mu nzira inyura mu gihugu cy'Abafilistiya nubwo yari iya bugufi cyane. Imana yatekereje ko nibahura n'intambara bazicuza bagasubira muri Egipta. Bigaragara ko Abafilisitiya bari abarwanyi (Kuva 13:17).
Isezerano rya kera ryerekana ko ahagana mu kinyejana cy a13 MK, mu gihe cya Smweri na Samsoni, baraje batura i Knani. Bahageze bubatse imijyi igera kuri itanu banahashyira ubwami ariyo: Gaza, Ashikeloni, Ashdodi, Gati, and Ekroni (Yosuwa 13:3). Buri mujyi cyangwa intara yayoborwaga n'umwami. Aba bami babaga bafite ububasha bungana. Buri mwami yabaga afite ubudahangarwa ku ntara ye yari ayoboye,nk'urugero umwami Akishi yacumbikiye Dawidi i Gati bitagombye ko agira uwo abyakira uburenganzira (1 Samuel 27:5-7), ariko kandi banakoreraga hamwe mu gihe igihugu cyabo cyabaga gifite ibibazo bikomeye bibugarije (abacam 16:5).
Mu itangira, Abafilisitiya bari abanzi b'ubwoko bw'Imana. Bagize uruhare runini cyane mu buzima bwa Samusoni kuko barwanye igihe baranamunesha bamunogoramo amaso (Abacam 14:1), kandi bazengereje abisrael kenshi mu gihe cya Eli (1 Samweri 4:1-11), bongeye kandi kurwana cyane mu gihe cya Sawuli (1 Samweri 13:3-19), ndetse kandi bagize uruhare rukomeye ku buzima bwa Dawidi aho yahanganye n'igihangange Goliati (1 Samweri 17:23).
Abafilisitiya bari bazwiho ubukungu nk'ibyuma, cyane cyane imiringa Abisrael bakeneraga cyane babikoramo intwaro n'ibindi bikoresho. Ndetse no mu minsi y'umwami Sawuli, Abisrael bakeneraga kujya gutyarisha intwaro n'ibindi byuma mu bafilisitiya cyangwa bakityariza ariko bahawe amatyazo nabo (1 Samweri 13:19-21).
Kubera imbaraga z'igisirikari ndetse na by'Abafilisitiya, bakomeje kubangamira cyane iterambere ry'igihugu cya Israel. Hafi imyaka 200 Abafilisitiya baranzwe no kurwana cyane n'abisrael ndetse no kubanyaga ubutaka. Abisrael ntibigeze babasha kwigobotora ingabo zikomeye z'Abafilisitiya. Izi ntambara zagize iherezo igihe Samweri nyuma na Dawidi, bashyigikiwe n'Imana, nibo bagerageje kunesha Abafilisitiya (1 Samweri 7:12-14; 2Samweri 5:22-25).
Isezerano rya kera ritwereka ko Abafilisitiya basengaga ibigirwamana bitatu: Ashitaroti, Dagoni, na BaaliZebubi kandi buri kigirwamana cyagiraga ingoro muri buri ntara (Abacam 16:23; 1 Samweri 31:10; 2 Abami 1:2). Ibyanditswe bigaragaza ko ingabo z'abafilisitiya batwaraga ibishushanyo by'imana zabo ku rugamba (2 Samweri 5:21). Ariko kandi, no mubigaragara batinyaga isanduku y'isezerano yo mu bisrael (1 Samweri 5:1-12).
Abafilisitiya bari bazwiho gukora ibisindisha no kubinywa. Mu birori bya Samsoni by'ubukwe, biri mu gitabo cy'abacamanza, hagaragaza ko Abafilisitiya bajyaga bakora ibirori by'iminsi irindwi banywa; ijambo “ubukwe” mu bacamanza 14:10 rituruka mu ryo mu Giheburayo misteh, rigahindurwa “feast” mu rurimi rw'Icyongereza byasobanuraga ibirori by'inzoga cyangwa kunywa.
Abisrael bo bitaga Abafilisitiya abatakebwe (Abacam 15:18; 1 Samweri 14:6; 2 Samweri 1:20), bisobanuye , muri icyo gihe, abantu bagiraga isano hagati yabo n'Imana. Bwari ubwoko butatoranijwe n'Imana kandi bwagombaga kwirindwa nk'ikindi kibi cyose.
Uno munsi, ijambo umufiilistiya risobanura umuntu mubisi cyangwa umunyamahanga ndetse umupagani. Mu gitabo cya Yeremiya 47, hari ubuhanuzi bwerekeye Abafilisitiya k'ubw'umujinya w'Imana wari ubajeho ndetse no kubarimbura. Hanyuma Abafilisitiya baje kwivanga I Canaan. Birangira batakigaragara mu mateka yo muri biblia ndetse no mu mateka muri rusange, ahubwo bahindura izina rishya ryitwa Palestine nk'igihamya ko babayeho.
By:BYIRINGIRO Jean Dominique
Nitwa SIBONIYO Yussufu mfite imyaka 30 nkaba mvuka mu karere ka kayonza,navutse ndi umwana wa mbere ariko nkura nsanga umuryango wanjye ufite umwanzi ari we mukase wa papa yahoraga amuroga cyane aroga papa, mama, na barumuna banjye bose uko ari bane baje gupfa bazize uburozi bose bapfa mu mezi abiri yose
Ubwo rero icyo papa yakoze yagiye mu bapfumu kugirango arwanye uwo muntu waturogaga, nyuma nibwo uwo mucyecuru yaje kundoga mba ikirara, ndenda amashyamba menshi, mu bihugu byinshi, naraye hanze kenshi nkabyuka ngenda ntazi iyo njya kubera kundoga gusa
Ku bw'amahirwe mu rugo babonye umuntu wamvura ndagaruka ntangir gushaka amafaranga ariko simenye ho anyuze, narakorga najya kunguka nkaba ndahombye, rimwe rero naje kwicara mbaza Imana impamvu ngiye kuzapfa nkiri mu bukene kandi narabuvukiyemo
Ubwo naje kujya kwiga kogosha ndabimenya, ariko sinabona uko nkora, nashatse kujya mu mahanga biranga ngeze aho numva nabwira abantu bose ko nta Mana ibaho, ubwo niko nanywaga inzoga, nkakunda abakobwa cyane, najyaga mbona abasenga nkumva ndabapinze cyane, nakumva abahanuzi nkumva ntibabaho rwose
Ariko ndashima Imana yaje kunyimenyekanisha vuba ahangaha, gusa mbere yaho gato papa yaje kurwara arapfa biribagirana, naje kugerageza ibintu byose rero ariko biranga njya mu bapfumu nabo ntibagira icyo bamarira
Ejobundi rero nibwo naje kujya ndota inzozi nkarota ndi kuryamana n'umukobwa nabyuka nkasanga byabaye zikanyobera ariko ubwo ubukene buranzahaza cyane ku buryo nta hantu ntashakiye akazi hose ariko biranga, naje kujya Tanzania gushakaumuti utuma mbona amafaranga ariko ngezeyo barayarya ndaheba
Ubwo aho mu mahanga naje guhura n'umutubuzi arampemukira anyaka amafaranga ambwira ko ari ndi bubone andi biranga ankoraho ubufindo bwinshi nza kubona agasanduka karimo amafaranga menshi ariko sinayabonye
Ubwo naje gushoberwa mbivamo ariko mbivuyemo nabwo wa muntu yanga ko mva mu bapfumu, baranjujubya cyane bankoresha byinshi cyane ariko amafaranga sinayabonye, mubyukuri nagerageje byinshi cyane ariko nza guhura n'umuntu anyibutsa n'inzozi najyaga ndota ambwira ko mfite umugisha ariko hari ahantu uri guca
Naruhiye mu byaha cyaneeeee, nza gusanga za nzozi zari impamo koko kuko ngo hari igini mpora nsambana na ryo nijoro, uwo muntu rero yampaye umuti ndawutwara ndawukaraba undi nywjugunya mu muriro nkuko umukecuru yari yabimbwiye, iryo joro rero rya gini ryaraje ariko bwo nitwasambana
Ubwo naje kugaruka mu Rwanda ariko wa muntu ampa imiti ituma abantu bankunda, naratashye koko abantu barampamagara cyane ndetse cyane rwose, ubwo naje kubaho nchumbitse mu nshuti numva nguwe neza nyuma nza no kubona kazi k'amafaranga menshi nza gushinga salon de coiffure eshatu , nakoze akazi katoroshye ku ma stade ndi umuhanzi
Ejobundi rero nibwo naje kwakira agakiza, ndashima Imana yangiriye neza ikanyakira mu mubare w'abana bayo nari mbayeho nduhijwe n'ibyaha ndetse n'imiruho y'iyi si ariko uyu munsi nejejwe n'Imana mu mutima wanjye ko ndi umugenzi ujya mu ijuru
Mu buzima busanzwe gukura bigaragaza umuntu ufite ubuzima bwiza budafite ibibazo,igihingwa kugira ngo gikure hari ibyo gikenera nk'izuba,amazi,n'ibindi bigitunga kugirango gikure niko bimeze no ku buzima bw'umukristo kugirango akure mu by'umwuka .
Gukura mu bya mwuka bisaba ibintu byinshi: bisaba gukura mumyizerere no kumenya guha Imana icyubahiro cyayo bigatuma turushaho gukura twagutse kandi dusa na Kristo mu myifatire no kuganira n'Imana .
Urifuza gukura mu mwuka ?Niba ubishaka ubahiriza ibi bikurikira mu buzima bwawe:
Ubaha Ijambo ry'Imana ukunde n'isengesho
Gukura mu mwuka ntakindi bisaba uretse kuyegera.Dukeneye ijambo ryayo gusa ngo ritugaburire no gusenga kugirango dusabane nayo kandi tugire ubushobozi bwo kuyikurikira.
“ Mumere nk'impinja zivutse vuba, mwifuze amata y'umwuka adafunguye, kugirango abakuze abageze ku gakiza.(1 petero2:2).
Dukwiye gushaka no gusonzera ijambo ry'Imana niba dushaka gukura. Isengesho ni ingenzi cyane kuko niba dufite impano yo gusengera mu mwuka bituma dukura mu kwizera.
« Ariko mwebweho bakundwa,mwiyubake ku byo kwizera byera cyane,musengere mu mwuka wera.(Yuda :20).
Ubaha ijambo ry'Imana.
Niba dushaka kumva dukuze,dukeneye kubaha Imana.Kuyumva cyangwa gusoma ijambo ryayo ntibihagije gusa ahubwo dukwiye kuyizera, kandi bikagaragara mu mibereho yacu ya buri munsi.
“Ariko rero mujye mukora iby'iryo jambo,atari ugupfa kuryumva gusa mwishuka, kuko uwumva ijambo gusa ntakore ibyaryo, ameze nk'umuntu urebeye mu maso he mundererwamo.Amaze kwireba akagenda,uwo mwanya akiyibagirwa uko asa. (Yakobo1:22-24)
Na Yesu yavuzeko umuntu umukunda ari uwitondera ijambo rye. “Yesu aramusubiza ati “Umuntu nankunda azitondera ijambo ryanjye, na Data azamukunda,tuzaza aho ari tugumane na we.( Yohana14:23)
Ihanganire intambara n'ibigeragezo
Dukeneye guhangana n'intambara n'ibigeragezo kugirango tugere ku kigero gishyitse.Abakristo benshi ntibashaka guca mu bikomeye kandi koko birumvikana: ese hari uwakwifuza guca mu bikomeye? Kuba umukristo ukuze bisaba guca mu bigeragezo ukabyihanganira bikaba inzira ituma dukura mu myifatire yacu ihora ishaka Imana.
“Bene data,mwemere ko ari iby'ibyishimo rwose nimugubwa gitumo n'ibibagerageza bitari bimwe,mumenye yuko kugeragezwa ko kwizera kwanyu gutera kwihangana. Ariko mureke kwihangana gusohoze umurimo wako,mubone gutungana rwose mushyitse mutabuzeho na gato.(Yakobo1:2-4).
Abakristo bazakura nibarushaho kwifuza amata adafunguye y'Ijambo ry'Imana. “Kuko unywa amata aba ataraca akenge mu by'ijambo ryo gukiranuka kuko akiri uruhinja, ariko ibyo kurya bikomeye ni iby'abakuru bafite ubwenge, kandi bamenyereye gutandukanya ikibi n'icyiza.(Abaheburayo 5: 13-14).
Bene Data,gukura mu mwuka bisaba guhangana n'ibihome bya satani ukabasha kubyihanganira ,ugaharanira gusa na Kristo mu mibereho ya hano mu isi.
Imana ibahe umugisha!
Dutangiye Umwaka wa 2018 ndifuzako dusangira rino Jambo ryo kuba umukristo udasanzwe mu gihe kidasanzwe
“Hanyuma y'ibyo, abenguka Yosefu, aramubwira ati"Turyamane."
Maze ariyangira, abwira nyirabuja ati"Dore databuja ntagenzura ibyo mubikiye byo mu rugo, ndetse ambikije ibyo atunze byose.
Bukeye yinjira mu nzu gukora umurimo we, ari nta bandi bagabo bo mu nzu barimo.
Uwo mugore afata umwenda we aramubwira ati"Turyamane." Amusigira umwenda we arahunga, arasohoka.” (Itangiriro 39:7-15)
“Maze abo babyaza bubaha Imana, ntibakora ibyo bategetswe n'umwami wa Egiputa, ahubwo bareka abahungu babaho”(Kuva1:17) , Nehemiya 2:17
Ubusanzwe umukristo hari uko aba agomba kuba ameze bitandukanye n'abantu batarakizwa kuko bigaragazwa n'imbuto bera .
Hari ibintu biranga umukristo udasanzwe mu gihe kidasanzwe
Anyurwa nuko ari. Abafilipi 4:10-13
Aririnda muri byose. 2 Abakorinto 6:4
Abaho ubuzima buca bugufi bwo gukiranuka . Imigani 22:4
Ese umukristo ashobora gukomeza ubukristo no mu gihe kiterambere ?
Abantu benshi bibeshya ku iterambere ngo niryo ribatera gukora ibyaha ariko sibyo. umukristo arangwa n'ibi mu gihe kiterambere:
Kuba maso. Abaroma 13:11-14
Gukomerera mu byo yizeye .Job 7:1, 27:5-6
Kuba umugabo nyamugabo. Daniyeli 6:12
Kwikomeza.
Ibikorwa byose akoze abikorana urukundo.
Ese gukizwa birakomeye , ntibishoboka muri ibi bihe ?
Yego gukizwa birakomeye ndetse ntishoboka iyo wowe wumvise ko ku bwawe wabishobora ukoresheje imbaraga zawe. Gukizwa birashoboka ndetse biroroshye iyo wumvise ko wowe ntacyo ushoboye ahubwo ko kristo ariwe ugushoboza gukizwa birashoboka. Abagaliya 2:20 , Abafilipi 4:13
Ese umukristo n'udakijijwe hari aho bahuriye , nibamwe se?
Umukristo n'udakijijwe ntaho bahuriye, 2Abakorinto 6:14-18.
Barakorana, barigana baragenderana ariko umwami bakorera si umwe niyo mpamvu n'uba uri kumwe n'umuntu udakijijwe ukagerageza kumubwiriza ntahinduke uzamuhunge kuko we ubwe azashaka uko yaguhindura.
Hari igihe umuntu abaho ariko akora ibihabanye n'Ijambo ry'Imana , Ni ukuvugako uwo muntu aba aterana yitabira gahunda zose z'itorero ariko atarahindutse(umupagani wo mu rusengero ) icyo aba yarakoze aba yarahinduye umwirondoro ( address) ibyo yakoraga akiri umunyabyaha aba akibikora. Umukristo we akora ibyo kristo yakoraga akera imbuto zikwiriye abihannye akagaragaza itandukaniro hagati ye n'abatizera.
Ibintu byagufasha mu gukomerera mu gakiza
Gusenga
Guhamya
Gusoma ijambo ry'Imana
Guca bugufi .
Muri iki gihe turimo gikomeye kandi kirushya, abakristo bakwiye kuba icyitegererezo cy'abizera ku byo bavuga, ku ngeso zabo, ku rukundo , kwizera n'umutima uboneye kugirango benshi nibabona imbuto zabo nziza bahinduke kubwabo. (1Tim 4:12).
Sophie @Agakiza.org
Muri iyi minsi usanga mu myigishirize y'iyobokamana, tugenda dusanga hari inyigisho zitakigishwaho kandi nyamara iyo umuntu yitegereje neza mu byanditswe byera usanga ariyo ntego y'urugendo rwa Yesu. Umubatizo ni imwe mu nyigisho igenda icika nyamara kandi ariyo ngingo ikomeye kandi nziza kuko usanga kubatiza abantu biri mu mirimo Yesu yasigiye Abigishwa be. Iyo kandi turebye tubona hari imibatizo itandukanye ugasanga kumenya uw'ukuri ari uwuhe ? Mureke twifashije Bibiliya kugirango tumenye ukuri ari akuhe ,tumenye nicyo kubatizwa bimarira umuntu.
Ese kugirango twemereko dukijijwe dukeneye umubatizo wo mu mazi ? Ese umubatizo wakorwa ute ?
Ijambo umubatizo ryagaragaye bwa mbere mu isezerano rishya, rikaba ari ijambo ry'ikigereki rivuga “baptizo” risobanura kwibiza, kwinika mu mazi.
Abantu barenga amamiliyoni buri mwaka bafata umwanzuro wo kuba abakiristo . Bamwe babatizwa bakiri bato, abandi bifatira umwanzuro wo kubatizwa bamaze gukura. Gusa usanga hari abandi bizera bakabatizwa , abandi basigaye usanga babatizwa umubatizo utariwo.
Ku munsi wa pentecost(umwuka wera amanukira intumwa) mu mwaka wa 31 nyuma ya Yesu Kristo umunsi itorero rivuka,intumwa petero yahawe imbaraga nyinshi zo kwigisha abantu benshi .Inyigisho ze zatumye abagera ku bihumbi bitatu(3000) babatizwa.
Ariko mbere y'uko babatizwa abenshi bamubajije “ icyo bakwiye gukora ”(Ibyakozw 2:37). Petero arabasubiza ati “ Mwihane, mubatizwe buri wese mu izina rya Yesu mubone kubabarirwa ibyaha byanyu mubone uko muzahabwa impano y'umwuka wera ” (Ibyakozw 2:38).
Uyu murongo ni itegeko “ Mubatizwe ”! Ntabwo ari uyu murongo wonyine ahubwo Bibiliya ivuga kwatura ibyaha mbere yo kubatizwa kugirango uhabwe umwuka wera.
Bamwe bavugako nta kindi bisaba cyangwa amabwiriza kugirango habeho gucungurwa. Ntabwo ari akuri kuko mu Ibyakozw 2:38 hemezako byibura hari ibwiriza rimwe mbere y'umubatizo nyirizina ariryo Kwatura ibyaha!
Bamwe bavugako kugira uburambe mu by'Imana bibahindura umukristo.Abandi bizerako, “Yesu yarangirije byose ku musaraba ku bwanjye” cyangwa ngo “ narakowe ku bw'ubuntu gusa ntayandi mabwiriza.
Ese Yesu we yaba yarabatijwe ?
Ni uruhe rugero twafatira kuri Yesu kubijyanye n'umubatizo ? dore ko we nta cyaha yari afite, byumvikana ko we bitari ngombwa cyane kubatizwa ariko Yesu yabikoze kugirango atange urugero rwiza atubera icyitegererezo (1Petero2:21).
Bibiliya itubwirako Yesu yabatijwe na Yohana umubatiza, icyo gihe ijwi riva mu ijuru riravuga ngo nguyu umwana wanjye nkunda nkamwishimira bishatse kuvugako abakirisito bizera kristo nabo ari abana b'Imana (Matayo 3:13,16).
Yesu nawe yaje gutegeka abigishwa be kubatiza abantu kugirango nabo bakizwe. Umuntu yagombaga gukizwa abanje kubatizwa. Intumwa ze zakomeje umurimo wo kuvuga ubutumwa bwiza no kubatiza abizera . Filipo yagiye i Samariya abwiriza ubutumwa bwiza kugeza na ho umukonikoni witwaga Simoni nawe yihannye arabatizwa (Ibyakozw 8:5,12). Abari babatijwe na Petero na Yohana barabasengeye babasabira umwuka wera barawuhabwa (Ibyakozw 8:15-16).
Bibiliya itubwira ko Petero amaze kwigisha ijambo ry'Imana abantu baryumvise bose bahise buzura Umwuka wera batarabatizwa, Petero avugako ntawabima amazi ngo babatizwe, ategekako babatizwa mu izina rya Yesu kristo (Ibyakozw 10:47-48).
Ibi byose bitwerekako kubatizwa mu mazi ari ngombwa cyane.
Kubatizwa kwiza gukorwa gute ?
Ijambo umubatizo ryagaragaye bwa mbere mu isezerano rishya, rikaba ari ijambo ry'ikigereki “baptizo” risobanura kwibiza. Yohana ubwo yabatizaga abantu yashatse ahantu hari amazi menshi (Yohana 3:23). Ibi bitwerekako kubatiza atari ugushyira amazi ku muntu cyangwa kuyamumenaho. Bibiliya itubwirako Filipo yamanukanye n'inkone bombi bajya mu mazi(Ibyakozw 8:38-39) Ibi bitwereka neza ko hatakoreshejwe amazi yo mu gikombe cg umutonyi wayo awusuka ku mutwe nk'uko bikorwa uyu munsi. Kandi Bibiliya itubwirako Yesu amaze kubatizwa uwo mwanya yavuye mu mazi (Matayo 3:16).
Icyo Bibiliya igaragaza cy'ukuri ku mu batizo, hagomba kuba hari amazi menshi, kuberako umuntu ayajyamo hanyuma akayavamo.
Hari impamvu nyinshi nziza zisobanura umubatizo mwiza wo kwinika umuntu mu mazi:
Umubatizo usobanura Gupfa, ugahambwa hanyuma ukazuka . Ibi bihita bidusobanurira neza Yesu: abambwa, agashyingurwa hanyuma akazuka.
Kumenwaho amazi rero ntabwo bitanga ishusho nyayo mu rugero Yesu yatweretse, kuko tuba dukwiye gupfira muri Yesu, tugahambwana nawe binyuze mu mubatizo. (Abaroma 6:3-5) Ntimuzi yuko twese ababatirijwe muri Yesu Kristo, twabatirijwe no mu rupfu rwe ? 4. Nuko rero, ku bw'umubatizo twahambanywe na we mu rupfu rwe…).
Imana iduhe gupfana no kuzukana na Yesu,Amen!
Source: http://www.monitor.co.ug
Ismael Kayishema @Agakiza.org
Ijambo icyubahiro ryagiye risobanurwa cyane cyane mu magambo y'igiheburayo n'ikigiriki haba mu isezerano rya kera n'irishya. Inkomoko yaryo mu giheburayo ni ubudahangarwa cyangwa ubushobozi, mu kigereki rigasobanura agaciro cyangwa gushima. Iyo ijambo icyubahiro rikoreshejwe ku Mana, risobanura icyubahiro cyiyihabwa kubera ibyiza byayo by'agaciro, ubushobozi n'ubuyobozi ifite n'uko yagiye yiyerekana ku kiremwa muntu.
Imana yagiye yerekana icyubahiro cyayo mu gihe abantu bishyiraga hejuru ikabacisha bugufi ndetse bamwe ikabarimbura ikerekana gukomera kwayo imbere y'amahanga.
Iyi ni imirongo 9 yo muri bibiliya yerekana icyubahiro cy'Imana:
1.“Nanjye ndanangira umutima wa Farawo abakurikire. Nziheshereza icyubahiro kuri Farawo no ku ngabo ze zose, Abanyegiputa bamenye yuko ndi Uwiteka.”(Kuva:14:4)
Imana yiheshereje icyubahiro mu gihugu cya Egiputa ubwo Farawo yinangiraga umutima yanga kurekura ubwoko bwa Isirayeli, maze ingabo za Farawo zose azimarira mu nyanja.
2. “Mu maso y'Abisirayeli, ishusho y'ubwiza bw'Uwiteka yameraga nk'umuriro ukongora ku mutwe w'uwo musozi” (Kuva24:17) .
Iki ni igihe Imana yahamagaraga Mose kuza ku musozi wa Sinayi , aho yamuhereye ibisate by'amabuye biriho amategeko n'ibyategetswe bagombaga gukurikiza. Abisirayeli ntakindi babonaga uretse icyubahiro cy'Imana cyabonekaga kuri uwo musozi Mose yariho.
3. “ Ibera Isirayeli amaboko ntibeshya, kandi ntiyihana kuko atari umuntu ngo yihane.”(1Samueli 15:29)
Aha Imana yihesheje icyubahiro ubwo Sawuli umwami wa Isirayeli yasuzuguraga Imana ntiyumvire icyo imutegetse ikamukura ku ngoma.
4. “ Mwaturire Uwiteka yuko izina rye rifite icyubahiro, muze imbere muzanye ituro, musengane Uwiteka ubwiza bwo kwera.”( 1 Ngoma 16:29)
5. “Bana b'abantu, muzageza he guhindura icyubahiro cyanjye igisuzuguriro?Muzagezahe gukunda ibitagira umumaro no gukurikiza ibinyoma? (Zaburi 4:3).
Umwanditsi wa Zaburi yasabaga abantu kudasuzugura icyubahiro cy'Imana ahubwo bagahindukira bagakora ibyo gukiranuka.
6. “Ijuru rivuga icyubahiro cy'Imana, isanzure ryerekana imirimo y'intoki zayo.” (Zaburi: 1)
7. “Nimuhe Uwiteka Imana yanyu icyubahiro itarazana umwijima, ibirenge byanyu bitarasitara ku misozi iriho umwijima, kandi mwategereza umucyo akawuhindura igicucu cy'urupfu, akawugira n' umwijima w'icuraburindi.” (Yeremiya13:16)
Iki gihe ab'inzu ya Yuda na Isirayeli banze kumvira Uwiteka kandi yari yarabagize ubwoko bw'izina, n'ishimwe n'icyubahiro ariko ntibabyumvira, ivuga ko nibatihana izihesha icyubahiro ikabarimbura.
8. “Ubwo ni bwo bazabona Umwana w'umuntu aje ku bicu , afite ubushobozi bwinshi n'ubwiza”.Mariko 13:26
Aha havugwa umunsi wo kugaruka k'umwana w'umuntu uzaza mu cyubahiro kujyana intore zakoze neza muri uru rugendo rwo ku isi,bagasaba abakristo guhora biteguye.
9. “uvuga ibye ubwe aba yishakiye icyubahiro, ariko ushakira Iyamutumye icyubahiro uwo ni we w'ukuri, gukiranirwa ntikuri muri we.(Yohana7:18)
Aha Yesu yahanaga abantu kutishakira icyubahiro cyo mu isi, ahubwo bagashaka icyubahiro cy'Imana no gukiranuka kwayo.
Icyubahiro cy'Imana cyahozeho kandi n'ubu niko biri ,birakwiye gushaka mu maso h'Imana kugirango tuvirwe n'umucyo wayo kandi duhunge umujinya wayo uzatera.
Imana iduhane umugisha!
Sophie @Agakiza.org
Abrahamu yari afite abahungu biyongera kuri Isaka (kuri Sara) na Ishmael (kuri Hagari). Yari afite abahungu batandatu kuri Ketura, umugore yashatse nyuma y'uko umugore we Sara apfuye aribo: Zimurani, Yokishani, Medani, Midiani, Yishibaki, na Shuwa (itang 25:2). Abamidiani ni urubyaro rukomoka kuri Midiani umuhungu wa Abrahamu, mbese ni abuzukuru be. Bari batuye mu bihugu by'iburasirazuba (itang 25:6).
Igihe Mose yahungaga umujinya wa Pharaon, yagiye i Midiyani (kuva 2:15). Agezeyo, Mose yaharongoye umugore witwa Zipora, maze akorera sebukwe Yetiro, aba umushumba w'amatungu ye imyaka mirongo ine. Kuba Yetiro yari umutambyi w'i Midiyani (kuva 2:16) byerekana ko Abamidiyani byibura mu gihe cya Mose bari bakibuka Imana ya se Abrahamu (kuva 18). Igihe Mose yarimo soza iminsi ye i Midiyani, Imana yaramubonekereye i Midiyani imuha inshingano gukura abisrael mu buretwa bwo muri Egiputa (kuva 3—4).
Igihe abisrael bajya kugenda inzira y'ubutayu bajya I Canaan,Mose yasabye Hobabu, muramu we w'umumidiyani, ko bajyana akajya abafasha kubamba amahema (kubara 10:29). Hanyuma rero uyu mubano w'Abamidiyani n'Abisrael watangiye kuzamo ikibazo aho Abamidiyani bahuje imbaraga n'abamowabu ngo boshye Balaamu avume abisrael (kubara 22). Hanyuma, igihe Israel iyobejwe na Bayari y'i Pewori ndetse bakanasambana n'abagore b'Abamowabu (kubara 25), Harimo n'umugore w'umumidiyanikazi (kubara 25:6). Nicyo cyatumye Uwiteka abwira Mose ati “Girira Abamidiyani nk'ababisha ubice, kuko biyerekanishije ko ari ababisha banyu kubohesha uburiganya mu by'I Pewori no kubya Kozibi mushiki wabo, umukobwa w'umutware w'Abamidiyani wishwe ku munsi wa mugiga, yazanywe n'iby'I Pewori” (kubara 25:17–19). Maze Abisrael batera Abamidiyani kuko bari bamaze kuba abanzi babo (kubara 31). FAbami batanu b'Abamidiyani baricwaive, ndetse na Balaamu apfira muri iyo ntambara (kubara 31:8). Urwo rugamba nirwo rwabaye urwanyuma Mose ari umuyobozi w'Abisrael.
Mu gihe cy'abacamanza, “Abamidiyani, Abamaleke n'andi moko y'iburasirazuba bakabatera bakanabasiribangira imyaka (Abac 6:3). Abamidiyani bakensheje Abisrael cyane maze batakambira Imana”. Imana yumva gutaka kwabo ibahagurukiriza Gideyoni ngo ababere umutabazi. Hamwe n'abantu Magana atatu gusa, Gideyoni anesha ingabo z'Abamidiyani nubwo zarutaga umusenyi wo ku nyanja ubwinshi. Imana yarabarwaniriye ibaha gutsinda Abamidiyani.
Amatka y'Abamidiyani asa n'arangirira aha nkuko biblia ibigaragaza gusa twongera kubabona muri (zab 83:9; na Yesay 10:26) aho bagaragaza uko Imana yatanze intsinzi y'abisrael ku bamidiyani. Ahandi ni mu buhanuzi bwahanuriraga igihugu cya Israel kuza kw'ubwami bwa Mensiya “Amashyo y'ingamiya azakudendezaho, ingamiya nto z'I Midiyani n'iza Efa. Zose zizaba ziturutse i Sheba, zizaba zihetse izahabu n'imibavu zerekana ishimwe y'Uwiteka” (Yesay 60:6).
BYIRINGIRO Jean Dominique
Uko byagenda kose ku ntambwe Imana imaze kuguteza jya urushaho kuyegera, Ese nikubwira kuva kukazi kagufashaga kubaho, uzemera kuyizera ukareke? Uzashobora kwizera Imana no mu gihe ubabazwa n'imibereho ? Ese Imana nigusaba guta umuryango wawe nk'uko yabisabye Abulahamu uzabyemera ?
Birashoboka cyane kwemerera ubushake bw'Imana bugakorera muri wowe kuko benshi muri mwe mwamaze kubikora Imana ibibasabye kumpamvu zitandukanye. Iyo Imana igize icyo igusaba gukora uba ugomba kumenya: Amabwiriza uhawe n'Imana, Isezerano ryayo, n'intego zawe z'icyo ugiye gukora,bikaba ibintu ukwiye kubika mu mutima.
Ng'ibi ibintu 4 ukwiye kwibuka kugirango urusheho kwizera mu gihe udahise usobanukirwa ibyo Imana ikubwira.
Ha agaciro isoko y'ibyo wumva
Ijambo ry'Imana riravuga ngo “ Ndi Alpha na Omega, uwa mbere n'uwa nyuma . Itangiriro n'iherezo (Ibyahishuwe 22:13).
Ninde wundi wavuga ibyo atari Imana? Ntawe, ni Imana yonyine yo kuvuga ityo. Imana izi byose : Ibyahise, ibya none ndetse n'ibizaza. Ubwenge bwacu n'ibyiyumviro ntabwo byagereranywa n'iby'Imana. Kubw'ibyo rero mu gihe utiyumvisha neza ibyo Imana ikubwiye , jya utekereza neza Uwo ukwiye kwizera niba wakiyizera ukareka Imana.
Hano hari icyo dukwiye kuzirikana: Biroshye cyane kwibeshya ku muntu, Ducika intege vuba, ntidushobora gusohoza amasezerano twagiranye. Umuntu ashobora guha amabwiriza abandi we atashobora kandi yuzuyemo amafuti. Ariko ku Mana ho si uko biri , nta kintu na kimwe mubyo twavuze gishobora kuba ku Mana. Imana ibika isezerano ryayo, Imana itanga amabwiriza ashoboka kandi aboneye kuko Na yo iboneye nibyo ikora byose bikaba biboneye.
Nta kibazo na kimwe ku kuba udasobanukirwa kenshi n'iby' Imana mu buzima ubayemo cyangwa se uko ubona bigukomereye, ntucike intege. Imana iri kumwe na we, iyaguhaye ubuzima, imenya iherezo mu ntangiriro, iya kumenye mbere yo kurema isi. Ubwo wakibaza ushobora kuba umubisha wawe ari inde cyangwa icyakurwanya uri kumwe n'Imana?. Imana ifite ibyo yaguteguriye utamenya byose.
Gira kwizera Imana
“Wiringire Uwiteka n'umutima wawe wose, we kwishingikiriza ku buhanga bwawe” (Imigani 3:5).
Iyo wizera Imana ukamaramaza, utangira kubona uburuhukiro muri Yo. Utangira kubona ko Imana ariyo ifite icyerekezo cy'ubuzima bwawe mu gihe wowe ntacyo ubona. N'ubundi kwizera Imana mu gihe uba ubona isi ukuzana mu gihirahiro bikwegereza guhitamo ibiva ku Mana aho guhitamo kuyoborwa n'intekerezo zawe.
Nk'abakirisito, tugomba gufata umwanzuro wo kwizera Imana tutitaye kubihe bigoyeby' ubuzima duhagazemo. Kwizera Imana ntabwo bikubuza guhura n'Intambara ahubwo bikwegereza kuba mu bwiza bwayo, mu mugambi wayo , mu muyoboro wayo ndetse n'amasezerano yayo.
Nagushishikariza kudakomeza kwinaniza ubura ubitotsi, uhangayitse, ubabaye wuzuye umubabaro. Wishaka kumenya inzira z'Imana kuberako ntabwo byagushobokera kuzimenya no kuzisobanukirwa ! (Mbega uburyo ubutunzi n'ubwenge n'ubumenyi by'Imana bitagira akagero ! Imigambi yayo ntihishurika,n'inzira zayo ntizirondoreka. Abaroma 11:33)
Kumvira Imana
Bibiliya itubwirako kumvira biruta ibitambo niko Imana yatumye Samweli kuri Sawuli(1Samweli 15:22). Icyubahiro cy'Imana kigaragarira mu kuyubaha. Igusaba kubaha amabwiriza iguha kurusha kuyiha amaturo n'ibitambo.Hari imigisha ku muntu wubaha Imana kimwe nuko hari umuvumo kutayumvira.
Kwemera kuyoborwa n'Imana
Uwiteka yabwiye Abulahamu “kuva mu gihugu cy'iwabo, agasiga abavandimwe n'ababyeyi akajya mu gihugu Uwiteka azamwereka” (Itangiriro 12:1).
Imana yabwiye Aburahamu gusiga ikintu cyose yari azi, gusiga ikintu cyose yari amenyereye akajya aho atazi hari n'ibyo atamenyereye. Aburahamu ntabwo yari azi aho ajya uretse kumvira amabwiriza yahabwaga. Ntabwo yigeze amubaza aho kujya, icyo kurya no kunywa, yahisemo kwizera ibyo abwiwe yubaha Uwiteka. Nk'abakirisito dukwiye kwiga gukora nka Aburahamu.
“ Kwizera niko kwatumye na Sara abashishwa gusama inda nubwo yari acuze, kuko yategereje ko iyasezeranyije ari iyo kwizerwa. (Abaheburayo 11:8)
Mu buryo bwose twifuzako Imana yaduha “igihe cyose, uburyo rwose, aho ariho hose ” Ntabwo Imana yo ikora nk'uko tubishaka . Ahubwo Imana yo ishaka uko igushyira ahantu kuburyo uyizera noneho buhoro buhoro igenda iguha ikintu uko ugenda uyizera ukanayubaha.
Umuntu rero uri mu bihe adasobanukiwe akwiye ubwe kongera ibyiringiro akiga kugendera mu kwizera atari uko hari ibyo areba n'amaso, Ibyiringiro byiza bizanwa no kwizera Imana no mu gihe adasobanukiwe imigambi yayo ku buzima bwawe.
Uko ugenda ukura mu kwizera, Imana igenda iguha ihurizo nk'isuzumabushobozi ngo imenyeko umaze gushyika ku kigero igushakaho.
Source: http://2praisegod.com
Ismael [email protected]
Ubukene ni ikintu gikomeye gituma abantu , ibigo bimwe na bimwe ,insengero bumva basuzuguritse mu bandi. Gusa na none n'ubwo amafaranga agira umumaro mu bintu byinshi ariko nanone ntidukwiye kumva ko afashe ubuzima ngo habeho kwiheba.
Abakristo benshi b'abakene batekerezako abakire babayeho neza, ni byo kandi ni byiza kugira amafaranga bigufasha kubona imyenda,amafunguro ndetse n'aho kuba(inzu) ariko hari ikintu kimwe cy'ingenzi adashobora guhindura . abakire n'abakene bangana imbere y'Imana .
“Umutunzi n'umukene bahurira hamwe,Uwiteka ni we wabaremye bose”. Imigani 22:2
Kuba umukristo ari umukene cyangwa umukire ntacyo bivuze, kuko Imana ibafata kimwe. Dushobora kuba dufite amafaranga make cyangwa umutungo udahagije ugereranyije n'abandi bakristo ariko ibyo byose ntacyo bivuze imbere y'Imana kuko ari umubyeyi ugabira ababa muri Kristo Yesu. Ibi bivuzeko,amafaranga atari ikintu cyonyine dushobora guha Imana, dukwiye kuyiha ubuzima bwacu, niba turi muri Kristo. Nk'uko Pawulo avugako abereyeho Kristo.
“Erega kubwanjye kubaho ni Kristo, kandi gupfa kumbereye inyungu!” (Abafilipi 1:21)
Niba duhisemo kuberaho Kristo, dukwiye gusa na we, tutitaye kuba dufite amafaranga cyangwa tutayafite,dutunze cyangwa tudatunze .
Ubu ni uburyo bushobora gutuma uhora ugaragara neza imbere y'Imana n'ubwo waba ukennye:
Yihe ibyo ufite, si amafaranga ikeneye
Amafaranga si ikintu cyonyine ushobora gutanga cyangwa ikindi cyose kibazwe mu mafaranga , ahubwo ushobora gutanga igihe cyawe, imbaraga zawe, ubumenyi mu bituma abandi bahabwa umugisha kandi izina ry'Imana rigahabwa icyubahiro.
Sa na Kristo imbere ya bagenzi bawe
Hari ibintu byinshi amafaranga adashobora kugura, kimwe muri byo ni ugusa na Kristo . Ineza ntishobora kugurwa muri butike, urukundo narwo ntirushobora kugurwa aho bacururiza.Abantu bakeneyeko ubereka ibikorwa byiza bigaragaza uwamenye Imana.
Ba icyitegererezo ku bandi
Abakristo bakwiye guhora ari icyitegererezo cyiza ku bandi babikuye kuri Kristo n'ubwo baba bafite ubukene .Bakamenyako Imana yakoresheje abakene bo ku isi kugirango isuzuguze abakire, n'ibyoroheje kugirango isuzuguze ibifite imbaraga.
“Ahubwo Imana yatoranije abaswa bo mu isi ngo ikoze isoni abanyabwenge, kandi yatoranije ibinyantege nke byo mu isi ngo ikoze isoni ibikomeye.” (1Abakorinto1:27)
Abakristo bagomba guharanira gukora umurimo w'Ubuntu wo gufasha Abakristo b'abakene: “Bene data,turabamenyesha ubuntu bw'Imana amatorero y'I Makedoniya yahawe.Bakigeragezwa cyane n'amakuba menshi,umunezero wabo uhebuje n'ubukene bwabo bwinshi bwasesekariyemo ubutunzi, ku bw'iby'ubuntu batanze Ndahamya yuko babutanze ku bwende bwabo nk'uko bashoboye, ndetse no kurenza ibyo bashoboye ,batwingingira cyane kugira ngo twakire ubuntu bwabo batanze babone uko bafatanya gukenura abera.”(2 Abakorinto8:1-4)
Amafaranga yagufasha kugera aho ushaka gutembera hose ku isi ariko ntiyakugeza mu ijuru kuko Yesu ariwe nzira y'ukuri n'ubugingo ikindi kandi amafaranga yagura igitanda ariko ntiyagura ibitotsi n'amahoro kuko amahoro Yesu atanga ari nyakuri kandi atagira akagero. Bibiliya itubwira neza ko “ Umukene ugenda ari inyangamugayo aruta ikigenge naho cyaba ari igikire” (Imigani 28:6)
[email protected] Agakiza.org


c: text/html

text:
Ikinyamakuru Izuba Rirashe cyasuye Akarere ka Gakenke nyuma yo kwibasirwa n’ibiza byahitanye abaturage 35 n’inzu zisaga 400 zigasenyuka gisanga abaturage bataka inzara.
Abatuye hirya no hino mu Karere ka Gakenke bagizweho ingaruka n’icyo kibazo, baratangaza ko mu buryo bugoranye ubuzima bukomeje gusa ngo bakeneye ubufasha mu buryo bwihutirwa.
Ibyo biza byaje nyuma y’imvura ikomeye yaguye mu ijoro ryo ku wa Gatandatu rishyira ku Cyumweru, tariki ya 8 Gicurasi 2016.
Kubera iyo mvura, imisozi, ibiti n’ibibuye binini, byaridukiye inzu z’abaturage mu Mirenge itandatu y’Akarere ka Gakenke, maze bamwe bitaba Imana abandi barakomereka.
Hirya y’abitabye Imana n’inkomere zagaragaye, amasambu y’abaturage yashizeho ubutaka ku buryo bugaragara n’amazi y’imvura yaguye, maze ubutaka n’imyaka yari ihinzemo bikukumbwa n’isuri ku buryo umubare munini w’abaturage ugaragaza ko wasigaye nta kintu ufite.
Ntiborohewe no kuba nta na mba basigaranye
Kuri uyu wa 11 Gicurasi 2016, nyuma y’iminsi itatu ririya bara ribaye, ikinyamakuru Izuba Rirashe cyanyarukiye mu bice bimwe na bimwe by’Akarere ka Gakenke byakozweho n’ibiza, aha abaturage bakaba baragisangije uburyo babayeho nyuma y’ibyabaye.
Abo baturage, magingo aya babayeho mu buryo bwo gucumbika; abatarakozweho n’ibiza bacumbikiye bagenzi babo byagizeho ingaruka. Cyakora abo bakozweho n’ibiza, abenshi bagaragaza ko batorohewe n’ubuzima barimo bwo kuba nta kintu ‘na mba’ bifitiye.
Munyakazi Filipo, umusaza w’imyaka 73, utuye mu Kagali ka Nganzo mu Murenge wa Gakenke, agira ati “Habe na mba nasigaranye, byose byaragiye; udushyimbo nari narahinze, ibitoki, uduki twose… byose byakukumbwe n’imvura, ubu undeba utya mperuka kurya ku wa mbere!”
Nyirangendo Valerie, umubyeyi w’abana bane utuye mu Kagali ka Rukara, Umurenge wa Nemba, umuryango we ukaba waraguweho n’inzu ariko ku bw’amahirwe bose baba bazima, nyuma y’ibyo, agaragaza ubuzima arimo muri aya magambo “yewe kubisobanura sinabona aho mpera, gusa mpagaze uko undeba uku; nta kintu cyo mu nzu na kimwe ubu, byose byaragiye. Ubu rwose nta cyo kurya, nta ho kwikinga, mbese ubwo ni bwo buzima turimo.” wambaza, imyaka yarangiritse, ahari ibijumba hararangiye, ahari ibishyimbo nuko, mbese byose”.
Batangiye guhabwa ubufasha
Kugeza kuri uyu wa Gatatu, abasizwe iheru heru n’ibiza byibasiye Gakenke, ubufasha bari bamaze guhabwa ni ubw’ibyangombwa by’ibanze bigizwe n’amahema, ibiringiti, imikeka, amasafuriya, amajerekani n’isabune. Ni ubufasha bahawe na Croix Rouge y’u Rwanda.
Bamwe mu bakozweho n’ibiza bo mu Mirenge ya Nemba na Gakenke(Ifoto/Umurengezi R)
Bigaragara ku maso ko bananiwe, abandi bagaragaza inzara, bamwe muri bariya baturage bahishuriye iki Kinyamakuru ko hirya yo guhabwa biriya bikoresho bakeneye mu buryo bwihutirwa ibiribwa kubera ko ngo biri kubagora kubona icyo barya.
Karegeya Didace wo mu Murenge wa Nemba we yagize ati “ubu kurya ni ikibazo kidukomereye; biragoranye cyane kubona icyo kurya, yego baraducumbikiye ariko usanga turi kubera umutwaro abaducumbikiye kuko turi benshi, nkanjye aho ndi baducumbikiye turi bane, kutugaburira twese urumva ko bitaboroheye!”
Undi muturage yungamo ati “Nubwo duhawe amashitingi, ubundi ikibazo gihari ni icy’inzara; mu by’ukuri nk’uko mubizi ntacyo dufite cyo kurya kuko byose byatwawe n’inkangu, rwose ubu nta mbaraga kuko ntiwazigira utariye. Leta nidutabare!”
Akarere ka Gakenke karavuga iki?
Agaruka ku majwi asaba ibyo kurya akomeje kuzamurwa n’abagizweho ingaruka n’ibiza, Uwimana Catheline, umuyobozi wungirije w’Akarere ka Gakenke ushinzwe imibereho myiza y’abaturage, avuga ko kuri uyu wa Kane, Toni 84 z’ibishyimbo n’ibigori ziba zageze mu Karere ka Gakenke maze zigahabwa bariya baturage.
Akarere ka Gakenke kagaragaza ko abaturage ‘hafi 700’ ari bo bakeneye ubufasha bw’ibiribwa, aho ngo buri muryango ugiye kuba uhawe ibilo(kg) 30 by’ibishyimbo n’ibilo 40 by’ibigori.
Cyakora bisa nk’ibigoranye ndetse mu Mirenge imwe n’imwe ho magingo aya ntibinashoboka kuba inkunga zagera ku baturage bazikeneye bitewe n’iyangirika ry’imihanda aho amateme menshi yagiye acika.
Mu gihe bigaragara ko hashobora kwaduka ibindi bibazo birimo iby’indwara z’umwanda byaterwa n’uburyo abagizweho ingaruka n’ibiza babayeho, Akarere ka Gakenke gatangaza ko kashyizeho itsinda ryiga kuri iki kibazo aho ngo ryanzuye ko bariya baturage bagomba gushyirwa mu ma-site afite ibyangombwa byizewe.

robotstxt: allowed

filter: keep


text:
Ubuhamya bwa Brian G. Hedges
Nari mfite imyaka mirongo itatu nta myaka ibiri nari maze mbaye Pastori. Telefone irasona imbwira ko umubyeyi w’umwe mu itorero ryacu yapfuye bambaza niba naza kubafasha mu mihango y’ikiriyo. Ntabwo nari narigeze mpura nuwapfuye ndetse nta n’ubwo nari nzi icyo nakora ku kiriyo, mbese numvaga ntazi icyo nabafasha.
Ndashima cyane Papa wanjye umupasitori mu wari unamaze imyaka myinshi mu itorero ry’Abaveterans, yari yadusuye muri iyo weekend. Namusabye inama ndetse n’inyunganizi ku cyo nafashisha abandi mu kiriyo.
Ansobanurira neza uko bigenda ati “nabwirije mu biriyo byinshi mu myaka icumi ishize, rimwe babaga aria bantu nzi ubundi bakaba ari abantu ntigeze mpura nabo yewe batari n’abakristo. N’ubwo nabaga natoranyijwe kwigisha, ntabwo naterwaga ubwoba nabo, n’ibihe barimo, ahubwo nabifataga nk’ikintu cy’ingenzi ndetse n’amahirwe mbonye y’ivugabutumwa.
Hari byinshi nigiye ku mubyeyi wanjye ariko nsanga hari bitatu by’ingenzi ngomba kwibandaho mu kuyobora ikiriyo.
1.Gukomeza Famille Gutakaza uwo ukunda birumvikana birababaza, Famille ibabaye iba ikeneye guhumurizwa. Icyo uba usabwa ni ukureba umurimo ushobora kubakoramo, bimwe mu byo baba batwifuzaho ni ukuhaba kwacu,umwanya wacu, tubumva,tubaganiriza ndetse twifatanya nabo mu gutegura ikiriyo.
Gute wahumuriza umuryango wagize ibyago?
Hura nabo: niba uri ku kiriyo buri munsi shaka guhura na Famille yagize ibyago nibura inshuro imwe cyangwa ebyiri mbere yo gushyingura. Mwe guhuzwa no gutegura ishyingura ahubwo ube inshuti yabo ya hafi aho ni mu gihe waba wasabwe gufasha abashyingura ariko mutamenyeranye.
Sengana nabo: Nubwo baba ari abatizera bakeneye amasengesho, hari ubwo agahinda n’umubabaro bibica bakumva ntakindi cyabahumuriza keretse amasengesho, rero aba ari amahirwe meza yo kumenya kubyaza umusaruro ayo mahirwe. Ba witeguye kubafasha: kangurira abantu baje mu kiriyo kubafasha, nko kubashakira icyo kurya. Ibi bibakuraho bibagabanyiriza imitwaro. Ni bumwe mu buryo bwiza bwo kwerekana ko mubashyigikiye.
2.Kubaha umurambo Icyakabiri ni ukubaha umurambo. |Iki nicyo gikorwa nyamukuru kiba cyabateranije. Niba uhuye nabo ugiye kuyobora babaze ibyo bashimira umuntu wabo wapfuye ,bakubwire imico yari afite, ibintu by’ingenzi batakwibagirwa, n’ikindi cyose kuri uwo wapfuye. Iby’ngenzi ukabyandika ahantu kugira ngo ubashe kuyobora neza. Niba umuntu yapfuye we kumutaka nibyo atakoze, vuga ibyiza umuziho ariko ibibi ubireke.
Bamwe bazana ibyiringiro ko uwapfuye yagiye mw’ijuru. Hari abandi bishyira mu mahoro ko hari uburuhukiro nyuma y’urupfu. None niki wavuga niba umuntu atari akijijwe? Ujye wirinda ibintu bibiri: ntugatange ibyiringiro bitaribyo mu kubwira abantu ko agiye mu mwanya mwiza, ariko na none ntuce urubanza kuko ibyacu si ukuvuga aho umuntu agiye kuko tuba tutabizi. Inshingano yacu ni ukubwira abantu imbabazi z’Imana no kunga Imana n’abantu.
3.Bwiriza Igikurikiraho ni ukubwiriza ubutumwa bwiza Ikiriyo ni amwe mu mahirwe agoye kubona kuko ari kimwe mu bituma n’abatizera baza mu rusengero baje kumva umwigisha. Tugomba kubaha uwo mwanya wo gushyingura dutanga ihumure ku miryango yabuze abayo ariko na none tukabaganiriza ijambo ry’Imana, tukazana benshi kuri Kristo.
Ibi ni bimwe mu byagufasha:
Ba umunyakuri: hari abavugabutumwa bavuga cyane n’amarangamutima bavuga ibintu biryoheye amatwi gusa. N’ubwo ibi bitanga ihumure ariko hari ikiba kibura ariryo Jambo ry’Imana Bisa nkaho urupfu ariwo mwanzi wacu wa mbere; kandi nibyo iyo uwacu yapfuye turababara cyane, ariko aba ari amwe mu mahirwe meza y’ivugabutumwa. Usa nkufatiranye abari aho ukababwira inkuru z’uwapfuye akazuka ariwe Yesu. Koresha umwanya muto: ubutumwa bwiza ubwabwo burihagije ntago tugomba kuvuga n’ibitari ngombwa, mu kwirinda gutwara umwanya munini.
Ba usobanukiwe : ibyo ukwiye kwirinda: ntiwibwire ko abantu bose bazi ubutumwa bwiza, ntiwigishe idini, ntutere abari aho morale cyangwa ngo wivugire ibya Politique, nk’uko Tim Keller yabivuze. Abantu bakwiye kubona itandukaniro hagati y’ubutumwa bwiza n’inama nziza.
Babwire urukundo Imana yakunze abari mw’isi cyane rwatumye itanga umwana wayo w’ikinege, apfa nkingurane ku bwacu, kubw’ ibyaha byacu azuka mu bapfuye anesheje urupfu na kuzimu.


text:
Bimwe mu biranga ba Annie
Ni umuntu wiyemera, ukunda kuyobora kandi uba ushaka iteka kugaragaza itandukaniro hagati ye n’abandi. Asa n’usuzugura ariko si ku bantu bose, kuko byose abikora bitewe n’uko yakubonye.
Annie ni umuntu ugira amakenga, akaba n’umunyamatsiko, aba yumva yamenya utuntu twose ariko kandi agira ibanga, nta makuru wamukuraho atabishatse.
Aritanga cyane mu kazi gusa agira igitugu iyo abaye umuyobozi kuko aba yumva ko ibyo ashaka abandi bagomba kubikora.
Aho kugira ngo agire inshuti mbi zimuyobya cyangwa yumva atazishimiye kubera wenda ko hari ibyo badahuza, arazireka agahitamo kwigendana wenyine cyangwa se kwibana.
Iyo agiye kwiyemeza ikintu arabanza akareba ko kidahabanye n’ukwemera kwe ndetse n’urwego afite mu mashuri.
Annie biragoye kumusobanukirwa kuko rimwe na rimwe ashobora kukuryarya, ugasanga araseka kandi ababaye.
Mu rukundo, Annie yita cyane ku mukunzi we ariko ntabwo apfa kubigaragaza kuko abikora mu ibanga. Akunda umuntu umubwiza ukuri kuko nawe iyo azi ikintu atagica ku ruhande.
Azi gushima umuntu wakoze neza ko kwishimira ibyagezweho ariko n’uwakoze nabi cyangwa utagize icyo ageraho aramunenga.
Akunze kuyobora, kuba umunyabugeni no gukora imirimo yo kuvugira abarengana.
Ni umuntu ukunda kuba ahantu hatuje akitekerezaho kandi agashyira ibintu bye ku murongo.


text:
Ikibazo cyo kwibaza niba Yesu ari Imana ni kimwe mu bibazo byakuruye impaka ndende mu mateka y'isi, ndetse ni kimwe mu bitandukanya amadini n'imyizerere y'abantu mu buryo bukomeye. Tugiye kugisubiza dukoresheje Bibibiriya mu ncamake.
Ku ikubitiro, twabamenyesha ko icyo twita "Christianism" gishingiye ku nkingi ya mwamba: Iyi nkingi ni ukwizera ko Yesu ari Imana. Icyo tugiye gukora ni ukureba niba koko Bibiriya yemeza ibyo bintu.
Kureba niba Bibiriya yemeza ko Yesu ari Imana, turabirebera mu nguni eshanu:
1) Imana ubwayo ibivugaho iki?
2) Yesu ubwe yabivuzeho iki?
3) Abantu banditse ibyanditse byera babibonaga bate?
4) Ese Yesu yigeze akora ibikorwa byashoborwa n'Imana yonyine?
5) Hari ibintu by'umwihariko biranga Imana (ATTRIBUTES): Ese Yesu yari abifite?
1) Imana Ubwayo ibivugaho iki?
Imana Ubwayo yise Yesu Imana: Abaheburayo 1:7-8 (" Iby'abamarayika yarabyeruye iti: Ihindura abamarayika bayo imiyaga....Ariko iby'Umwana wayo byo yarabyeruye iti: " Intebe yawe Mana, ni iy'iteka ryose...")
2) Yesu Ubwe yabivuzeho iki?
Muri Bibiriya, hagaragara ahantu henshi Yesu ubwe yavuze ko ari Imana:
(a) Kuva 3:14-15: Imana ibwira Mose iti: " ....Uzabwire Abisirayeli uti: NDIHO yabatyumyeho, UWITEKA Imana ya ba sekuruza banyu...." . Yohana 8:57-58: "Abayuda baramubwira bati: Ko utaramara imyaka mirongo itatu, Aburahamu wamubonye ute" Yesu arababwira ati: "Ni ukuri ni ukuri, ndababwira yuko Aburahamu ataravuka, NDIHO". Ibi bigaragaza iki? NDIHO wavuganaga na Mose, akiyita UWITEKA, ni nawe NDIHO wari urimo kuvugana n'Abayuda. Yesu ubwe yari arimo ababwire ko ariwe NDIHO wavuganaga na Mose.
(b) Yesu ubwe yarivugiye ati: "Ngewe na Data turi umwe" Yohana 10:30
3. Abantu babanye na Yesu, n'abanditse Bibiriya, bamubonaga bate?
(a) Toma yise Yesu Imana bahagararanye, Yesu ntiyigeze amukosora. (Yohana 20:28: Toma aramusubiza ati: "Mwami wanjye kandi Mana yanjye". )
(b) Pawulo yise yesu "Imana Ikomeye": (Tito 2:13 "Dutegereje ibyiringiro by'umugisha, ari byo kuzaboneka k'ubwiza bwa Yesu Kristo, ari we Mana yacu ikomeye n'Umukiza")
(c) Pawulo ahamya ko mbere y'uko Yesu aza mu isi, yari afite akamero k'Imana kandi yari ahwanye n'Imana. (Abafilipi 2:6-10 : "Uwo nubwo yabanje kugira akamero k'Imana, ntiyatekereje yuko guhwana n'Imana ari ikintu cyo kugundirwa.....").
4. Ibikorwa bya Yesu
Tutiriwe tuvuga ku bitangaza Yesu yakoze (kuko hari uwavuga ati n'abantu barabikoze), hari ikintu Yesu yakoraga, ubusanzwe ni Imana yonyine icyenerewe. YABABARIYE IBYAHA. (Matayo 9:3-6; Mariko. 2:5-7; Luka. 7:47-50).
5. Ibiranga Imana (Attributes)
Imana igira ibiyiranga by'umwihariko, kandi ni yo yonyine ibyihariye, nta kindi kibaho kibifite. ibi ni byo mu ndimi z'amahanga bite "attributes" cyangwa "les attributs". Niba Yesu afite izo attributs, bisobanuye ko ari Imana, kuko Imana ni yo yonyine izigira. Reka tubirebe dukoresheje ibyanditswe.
(a) Imana IHORAHO, Yesu AHORAHO: (Yohana. 1:1-3; Col. 1:17; Héb. 1:10-12; Apo. 1:8,18).
(b) Imana NTIHINDUKA, Yesu NTAHINDUKA (Abaheburayo 13:8)
(c) Imana IZI BYOSE, Yesu AZI BYOSE (Abakolosayi 2:3)
(d) Imana ISHOBORA BYOSE, Yesu ASHOBORA BYOSE (Abakolosayi 1:16)
(e) Imana IBERA HOSE ICYARIMWE, Yesu ABERA HOSE ICYARIMWE (Matayo 18:20)
(f) Imana ni UMUGENGA WA BYOSE (SOUVERAIN), Ikora icyo ishatse kandi ikagikorera igihe ishakiye. Yesu ni UMUGENGA WA BYOSE (SOUVERAIN), akora icyo ashatse kandi akagikorera igihe ashakiye. (Yohana 5:21-22; Matayo 28:18)
Dushingiye ku byo tumaze gusobanura haruguru, Imana ubwawo yavuze ko Yesu ari Imana, Yesu ubwe yahamije ko ari Imana, abantu bahamije ko Yesu ari Imana, ibyaranze yesu (attributtes) ubusanzwe biranga Imana.
UMWANZURO ukaba n'igizubizo: Ni byo, Yesu ni Imana, kandi Bibiriya yemeza ko Yesu ari Imana.
"For one who believe no proof is necessary, for one who doesn't " believe no proof is possible"


text:
Hari ibihe bibi mu buzima bigukingiriza ukaba udashobora kubona Yesu. Bikunda kubaho abantu bagahorana imanza zo kuba bo atabageraho ngo yumve ibyabo. Ikintu gishimishije mu buzima bw’abakristo ni uko ibi bizashira, hakabaho ubuzima bushya Imana yateguriye abyizera.
Gusa ibi ntibikuraho ko ibibazo uhura nabyo ndetse n’ibigutera ubwoba bitari bimwe bishobora kukubera inzitizi yo kutabona Yesu. Birashoboka ko washaka Yesu, ukamutegereza, ukamuririra, ukamutakambira ufite ibyo umusaba ariko ukabona ntasubiza. Mu kuguha ibyiringiro menya ko utari wenyine. Buri mukristo wamaramaje gukurikira Yesu kandi akaba amaze gukomera mu gakiza azi ko hari ibihe bikomeye umuntu ageramo Yesu agasa nutakikureba.
Muri byose, ujye uzirikana ko niyo atavuze akicecekera burya aba akumva. Ubundi se iyourebye mu buzima ntihari ibyo usanga akora utabisengeye? Ni ikikwereka ko adakora ibyo wasabye gusa ahubwo ashobora no kukugenera kuko ari umubyeyi wawe, akamenya icyo ukeneye.
Ibintu byose biri munsi y’ububasha bwa Yesu kuko Imana yamuhaye kubitegeka , buri kintu cyose agifiteho ububasha bwose. ‘’Umuha gutwara ibintu byose ubishyira munsi y’ibirenge bye,…”. Abaheburayo 2:8 Ubuzima bwawe ntibukaganze ngo bitume rimwe hari igihe ushidikanya ku rukundo rwe cyangwa ukaba wanatekereza ko atakureba.
Nujya ubona bikomeye, ujye uhanga amaso ku manywa na nijoro azakurengera kuko yita kun tore ze zimutakira.
Iyo utumbiriye umusaraba ubona ibyo Yesu yakoze ku bwawe ubwo yemeraga gupfa mu cyimbo cyawe kandi nta cyaha yakoze. Bituma kandi umenya urukundo yagukunze ko ruruta cyane ibibazo ufite kuko iyaba atakwitayeho ntiyari kugupfira.
Tekereza imibabaro Yesu yagize ku bwawe, amaraso yavuye, uburyo yabambwe ku musaraba i Gologota, agaca bugufi cyane akemera gutukwa, gukubitwa,kugera n’ubwo apfuye urupfu rw’agashinyaguro azira wowe. Nuba usa nutari kubona Yesu mu ntambara uri guhura nazo ukibuka urukundo yagukunze, nubona urupfu yapfuye uzamubona mu yindi shusho ari mu cyubahiro cye, n’ubwiza bwe. Uzamubona nk’uri bugufi bwawe kandi akaba yiteguye kugufasha mu gihe gikwiriye.
Niba ushaka kubona Yesu ugukunda by’ukuri , tumbira umusaraba. Wishakira Yesu mu buzima urimo muri icyo gihe gusa. Mushakire mu gihe yagaragaza urukundo rwe rutazashira ubwo yemeraga kugupfira ku musaraba.
Ibi bizatuma gushidikanya gushira maze umenye ko Yesu agukunda kandi mu igihe cyose yamanura ingabo nyinshi zigapfa ku bwawe. Kuba uri mu bibazo ariko ukaba utarahitanywe nabyo ni urukundo rwe, kandi ni ikigaragaza ko akikubikiye ibyiza mu gihe kizaza.


text:
Kuri iki cyumweru tariki ya 18 Ukuboza 2016 kuva saa mbiri kugeza saa yine n’igice, Radiyo Rwanda yagiranye na Komite Nyobozi y’Akarere ka Gicumbi, ikiganiro cyacaga ako kanya kuri radiyo (Live) “Kubaza bitera kumenya” cyagarutse ku ngingo zitandukanye, zirimo isuku nke, imirire mibi ndetse n’ikiyobyabwenge cya Kanyanga.
Umuyobozi w’Akarere bwana MUDAHERAWA Juvénal yatangiye ikiganiro atanga ishusho y’Akarere ka gicumbi mu iterambere ryako muri iyi myaka 22 aho ibikorwa byinshi birimo imihanda, amashuri, amavuriro, amazi meza n’amashanyarazi, gutura heza kandi neza byegerejwe abaturage. Mu bibazo by’abanyamakuru, hari ingingo zagaragajwe nka bimwe mu bibazo byugarije akarere, maze Umuuyobozi w’Akarere, Abagize Komite Nyobozi, abaikorera ndetse n’Umuyobozi wa Polisi mu Karere ka Gicumbi CSP Danny NDAYAMBAJE bagaragaza impamvu ibi bibazo bikigaragara, banagaragaza umurongo mugari bagiye bafatira buri kibazo.
Madamu Benihirwe Charlotte, Umuyobozi w’Akarere Wungirije Ushinzwe imibereho myiza y’abaturage, yagarutse ku kibazo cy’isuku nke yavuzwe muri aka karere mu bihe byashise ndetse anakomoza ku murongo mugari bagifatiye. Yagize ati:”Nibyo koko isuku nke iracyagaragara, ariko hatangiye ubukangurambaga bwo kugira isuku ku mubiri, gukangurira ababyeyi kwita ku bana babo no gukangurira abayobozi kuba intangarugero, kugira ngo abaturage babarebereho. Ikindi kandi ni uko umunsi wa gatatu wa buri cyumweru twawuhariye isuku no gukemura ibibazo by’abaturage aho dukorana n’inzego z’umurenge cyane cyane, na bo bagakorana n’utugari, utugari rugakorana n’umudugudu mu gukemura iki kibazo. Utubari tudafite isuku dusabwa kuba dufunze.Hongerewe kandi imbaraga mu mugoroba w’ababyeyi aho ibibazo byinshi bikemurirwa n’abaturage”.
Ki kibazo cy’imirire mibi, Benihirwe Charlotte yavuze ko hari impamvu zinyuranye zo kuba iyo mirire mibi ikigaragara muri aka karere, harimo nko kuba hari abana barya ntibahage bitewe n’ababyeyi badafite umwanya wo kubategurira ifunguro ryabo, ababyeyi batamenya indyo yuzuye ,abakobwa babyarira iwabo abana bakabasigira ba nyirakuru badafite ubushobozi buhagije. Hari kandi umubare munini w’abagize umuryango, indwara zandura bitewe n’umwanda, amakimbirane yo mu muryango, kutumvikana hagati y’umugabo n’umugore bikagira ingaruka ku mwana. Zimwe mu ngamba akarere kafashe ku kibazo, harimo kugira icyikoni cy’umudugudu, kwigisha imiryango gutegura indyo yuzuye, kunenga ingo mu ruhame zifite amakimbirane, konsa umwana igihe kirekire no guha umwana amata.
Ku kibazo cya Kanyanga gisa nk’icyananiranye muri aka karere, umuyobozi w’akarere ka Gicumbi bwana Mudaheranwa Juvenal yavuze ko kugeza ubu bagihanganye bikomeye n’iyinjira mu Rwanda iturutse mu gihugu cya uganda, dore ko muri aka karere nta hantu hatekerwa kanyanga. Zimwe mu ngamba zafashwe harimo kuba harashyizweho club Anti- kanyanga ndetse no kuba mu gihe hari kanyanga zafashwe abayobozi bo mu nzira zanyuzemo bazajya babibazwa.
MUTUMWA Vincent
PRMCO/GICUMBI DISTRICT
Mobile: +250 789480490
E-mail: mwavincent@yahoo.fr


text:
ISOMO RYA MBERE
Ivugururamategeko (Ivug 11, 18.26-28.32)
Musa abwira imbaga y’Abayisraheli ati 18«Aya magambo yanjye mwumvise muzayabike muri mwe, mu mitima yanyu, muyagire ikimenyetso kidasibangana mu biganza byanyu, muyatamirize mu ruhanga hagati y’amaso yanyu. 26Dore uyu munsi mbashyize imbere umugisha n’umuvumo. 27Umugisha muzawubona nimwumvira amategeko y’Uhoraho Imana: yanyu mbagejejeho none; 28umuvumo muzawugira nimutumvira amategeko y’Uhoraho Imana yanyu, mugateshuka inzira mbabwirije none ngo mwikurikirire izindi mana mutari muzi. 32Ariko rero muzajye mwihatira gukurikiza amategeko yose n’imihango mbashyikirije uyu munsi.»
ZABURI (Zab 31 (30), 3bc-4, 17.20, 24ab.25)
Inyik/ Uhoraho, ni wowe rutare runkiza.
Mbera urutare rukomeye,
n’urugo rucinyiye nzakiriramo.
Koko rero ni wowe rutare rwanjye n’ingabo inkingira,
nyobora, undandate ubigiriye kubahiriza izina ryawe.
Uruhanga rwawe nirumurikire umugaragu wawe,
Maze unkize ugiriye impuhwe zawe.
Mbega ukuntu ibyiza wageneye abagutinya ari byinshi!
Ubiha abo ubereye ubuhungiro bose,
kandi ukabibagwizaho rubanda rwose rubyirebera.
Nimukunde Uhoraho mwebwe abayoboke be mwese!
Uhoraho arinda abamwemera.
Nimukomere kandi mwireme agatima,
mwebwe mwese abizera Uhoraho!
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 3, 21-25a.28)
Bavandimwe, abantu bose baganjwe n’icyaha, bityo amategeko ya Musa yafashaga gusa kumenya icyaha. 21Ubu ngubu ariko ubutungane bw’Imana bwarahishuwe hatagombye amategeko; intangamugabo ni amategeko n’abahanuzi. 22Ni ubutungane bw’lmana butangwa no kwemera Yezu Kristu, bukaba bugenewe abemera bose nta vangura. 23Kuko bose bagomye; bakivutsa ikuzo ry’Imana. 24Ariko bahabwa kuba intungane n’ineza yayo ku buntu, babikesha gucungurwa na Kristu Yezu. 25aNi We Imana yagize intangacyiru mu maraso ye ku bw’ukwemera. 28Koko rero turahamya ko umuntu ahabwa kuba intungane n’ukwemera hatagombye ibikorwa by’amategeko.
IBANGONDIRIMBO RIBANZIRIZA IVANJILI (Zab 95 (94),1.7)
Alleluya Alleluya.
Nimuze tuvugirize impundu Uhoraho,
turirimbe urutare rudukiza!
Koko ni we Mana yacu.
Alleluya.
IVANJILI
+ Matayo (Mt7,21-27)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 21«Umbwira wese ngo ‘Nyagasani, Nyagasani’, si we uzinjira mu Ngoma y’ijuru, ahubwo ni ukora ibyo Data uri mu ijuru ashaka. 22Benshi bazambwira uwo munsi bati ‘Nyagasani, Nyagasani, ese ntitwahanuye mu izina ryawe? Ese ntitwirukanye roho mbi mu izina ryawe? Ese ntitwakoze ibitangaza byinshi mu izina ryawe?’ 23Ubwo nzababwira nti ‘sinigeze mbamenya; nimwigireyo mwa nkozi z’ibibi mwe!’ 24Nuko rero, umuntu wese wumva ayo magambo maze kuvuga kandi akayakurikiza, ameze nk’umuntu w’umunyabwenge wubatse inzu ye ku rutare. 25Imvura yaraguye, imivu iratemba, imiyaga irahuha, bikoranira kuri ya nzu ariko ntiyatemba; kuko yari yubatse ku rutare! 26Naho uwumva wese aya magambo maze kuvuga ntayakurikize, ameze nk’umuntu w’umusazi wubatse inzu ye ku musenyi. 27Imvura yaraguye, imivu iratemba, imiyaga irahuha, bikoranira kuri ya nzu irahirima; ihinduka ubushingwe!»


text:
Urukundo
Mu gihe utirinze ibi, byakuviramo urupfu mu gihe cy’imibonano mpuzabitsina.
Kumva ko umuntu ashobora gupfa ari gukora imibonano mpuzabitsina si ibintu wahita wumva ako kanya, gusa ubushakashatsi bwakozwe n’urubuga 7sur7 bwerekanye ko abantu bakora imibonano mpuzabitsina abasaga 93% bapfa (...)
Ibi byakwereka ko umuntu agukunda ariko yarabuze uko abikubwira
Burya muri kamere ya muntu, umukobwa ni umuntu udakunze kugaragaza amarangamutima ye mu bijyanye n’urukundo. Kuko ushobora kwibaza niba umukobwa ashobora kugira urukundo cyangwa niba bitabaho nyamara akenshi ni nabo (...)
Nkore iki? Umugore wanjye ansambaniraho akanikishaho cyane anziza kurangiza vuba
Umukunzi w’urubuga wa Imirasire.com yaratwandikiye atugezaho ikibazo yifuza ko abakunzi b’uru rubuga bamugira inama y’icyo yakora. Ngo umugore we yadukanye umuco wo kwikinisha no kujya gusambana hanze akanshinja ko (...)
Umugabo ugira izi ngeso ntiyuzura n,abagore
Mu rukundo cyane cyane mu iyubakwa ry’urugo hari imirimo n’imigenzereze buri umwe agomba gukorera undi kugirango urukundo rwa bombi rurusheho kuryoha no gushinga imizi by’akarusho. Ni yo mpamvu twahisemo kubereka (...)
Dore ibintu udakwiye gukora mu gihe ugiye guhura n’umuntu mbwa mbere mu gihe umushakaho ubushuti.
Muri iki gihe ni keshi tumenyana n’umuntu mbere y’uko duhura. ushobora gusanga twahuriye nko ku mbuga nkoranyambaga cyangwa se ari umuntu waguhaye nka numero ze mukavugana ariko umushakaho urukundo. ibi ni bimwe mubyo (...)
Ese ari umutima n’ubwonko hakunda iki?
Ubushakashatsi bwakozwe n’impuguke zo muri kaminuza ya Syracuse muri Leta Zunze Ubumwe z’Amerika zavumbuye ko urukundo rudaturuka ku mutima nk’uko bisanzwe bivugwa ahubwo ko ruva mu bice bimwe byo mu (...)
Ese wowe umukunzi(cher) wawe akwita nde muri aya mazina?
abakobwa ni bamwe bashobora Gutuma urukundo bafitanye n’abasore rusagamba cyangwa rukibagirana Burundu. akeshi biterwa nuko bahaza ibyifuzo by’abakunzi babo. ni byiza rero kumenya uwo uriwe nicyo umukunzi wawe akunda (...)
inkuru mpamo itanga inama kubantu bafuhira abakunzi babo.
Abantu benshi mu buzima bwa buri munsi, cyane cyane abashakanye, bagira ibyo bumva kimwe n’ibyo batemeranywa na gato, hakaba kandi n’ubwo umwe yifuza kugerageza undi cyangwa kumuhima nyuma akabihomberamo. Iyi ni (...)
Ese kuzana ibishishi(ibiheri) mu maso ni indwara cyangwa ni ugukura nkuko babivuga?
Ibishishi ni ibiheri bifata utwenge ruhu, cyane cyane mu gice cyo mu maso. Bishobora kandi gufata ibitugu, mu ijosi, mu gituza, ndetse no ku bizigira by’amaboko.
Menya ibitera kwikinisha, ingaruka zabyo n’uko wabicikaho ukanakira ingaruka zabyo
Kwikinisha cyangwa se “Mastrubation” ni ingeso abantu benshi ku isi bagira cyane cyane urubyiruko kandi bakabikora bishimisha nyamara bigira ingaruka nyinshi ku mubiri (...)
Nkore iki?Umugabo wange asohora agitangira yankaresa igitsina nticyongere gufata umurego vuba
umukunzi wa Imirasire.co yanditse asaba inama ku kibazo afite cy’umugabo we ugitangira kumukaresa agahita asohora mu gihe yiswe ngo agiye gutera akabariro nyirizina igitsina cye kigatinda gufata (...)
Dore ibanga ryo kugira amaribori n’uburyo wayirinda mu gihe utayakeneye.
Amaribori(striae) ni ikibazo cy’ubuzima cyibasira uruhu akaba agaragazwa n’imirongo itukura cyangwa yirabura iboneka ku ruhu. aho akeshi usanga yibasira ibice bimwe na bimwe ku abakobwa cyangwa igitsina gore ahantu (...)
Mbigenze nte? Umugore wanjye ampoza ku nkeke anziza ko ntabyara
Bagabo bagenzi banjye mungire inama. Mfite ikibazo kinkomereye. Hashize imyaka 15 nshatse ariko niturabona urubyaro njye n’umugore wanjye. Twagiye kwipimisha ahantu hatandukanye harimo kwa Nyirinkwaya CHUK na Fayisal (...)
Dore ibintu by’ingenzi byitabwaho k’umukobwa uri kurambagizwa
Kera mu muco wacyinyafurika iyo umukobwa yabaga arikurambagizwa har’ibintu by’ingenzi byamurangwagaho ndetse akagira nuko yitwararika muri sociyete abamo.
Ndahangayika cyane iyo umugore wanjye aje kunsura muri Amerika kuko ndangiza vuba iyo duteye akabariro!Nkore iki?
Musomyi w’urubuga rwa Imirasire abinyujije kuri email yatwandikiye agisha inama y’icyo yakora bitewe n’uko arangiza vuba mu gihe cyo gutera akabariro iyo umugore we amusanze muri Amerika mu (...)
Ese wari uzi ko umugore uri mu mihango ashyukwa mu buryo bworoshye?? Dore ibindi wamenya
Muri Rusange iyo umugore ari mu mihango,umugabo we ntaba yifuza ko bakorana imibonano mpuzabitsina ahanini ari uburyo bw’isuku.Gusa ubushakashatsi bwagaragaje ko iyo umugore ayirimo ashobora gushyukwa mu buryo (...)
Ese kutanyurwa cg kugira ubushake bukabije bw’imibonano mpuzabitsina biterwa n’iki?
Nkuko hariho abantu usanga badakunda gukora imibonanompuzabitsina cyane bitewe n’impamvu zitandukanye,ninako hari n’abandi usanga babikunda cyane ndetse banabikora ugasanga ntibanyuzwe ahubwo bagashaka uwo bahora (...)
Shampiyona y’u Rwanda yabaye isubitswe
Mu gihe shampiyona y’u Rwanda yari igeze kure,kuri ubu yamaze gusubikwa ikazasubukurwa mu kwezi gutaha .
Ibi bintu ubikoreye umukunzi wawe ashobora kukwimariramo
Mubyo dukora byose mu buzima bw’urukundo tuba dukwiye kubyigiraho amasomo mashya,kuko burya mu mubano nyawo ntabwo ukwiye kumva wigenga kuko uba usanzwe ufite umukunzi utagomba guca inyuma bivuga ko aba ariwe ugomba (...)
menya uko wakora imibonano mpuzabitsina n’umugore utwite kandi ukamunyaza
Kuba muri ababyeyi, mwitegura kwakira abana, ntibivuze ko mudashobora kunezezanya hagati yanyu, mukora imibonano mpuzabitsina nk’ uko benshi bakunze kubyibeshyaho rimwe na rimwe bakabitinya ugasanga bahisemo guca (...)


text:
Ibikorwa byo gutoranya abakobwa bujuje ibisabwa bemerewe guhatanira Miss Rwanda 2018 byatangiye kuri uyu wa Gatandatu tariki ya 13 Mutarama 2018 kuri La Palme Hotel i Musanze.
Mu ijonjora ryo gushakisha abakobwa bazahagararira Amajyaruguru muri Miss Rwanda 2018 hagaragayemo Miss Mpogazi Vanessa na Miss Uwase Rangira Marie D’Amour wabaye Igisonga cya Gatatu cya Miss Mutesi Jolly; aba bari mu itsinda rishinzwe kwita ku bakobwa no kureba abujuje ibisabwa.
Abakobwa 19 nibo biyandikishije mu Ntara y’Amajyaruguru gusa 13 nibo bageze ahabereye ijonjora. Icumi ni bo bujuje ibisabwa bemererwa gukomeza kugira ngo batoranywemo abakwiye kuzahagararira iyi ntara ku rwego rw’igihugu.
Akanama nkemurampaka kagizwe na Dr. Higiro Jean Pierre[bakunze kwita Papa Miss], Isheja Sandrine ndetse na Rwabigwi usanzwe azwi muri Miss Rwanda mu myaka ibiri ishize.
Igikorwa cyo gutoranya abakobwa bazaserukira Intara y’Amajyaruguru cyatangiye saa munani zirengaho iminota mike gisozwa saa kumi n’imwe. Akanama nkemurampaka kamaze kwiherera kanzuye ko abakobwa batandatu aribo batsinze ijonjora ry’ibanze i Musanze.
Abatsinze ni Usanase Shamim Irene, Umutoniwase Paula, Ishimwe Belly Stecy, Irebe Natacha Ursule, Umuhoza Linda na Ingabire Divine.
Sandrije Isheja wari uhagarariye akanama nkemurampaka yavuze ko ibyashingiweho mu gutanga amanota harimo "uburanga, ubwenge n’umuco". Uburanga bwari bufite amanota 25%, ubwenge bwahawe amanota 45% hanyuma uburyo umukobwa yatondekaga ibyo avuga bihabwa amanota 30%.
Yagize ati "Abakobwa bose bagaragaje ubuhanga n’ubutwari, ntabwo ari ukuvuga ko niba udakomeje ari uko utari mwiza cyangwa uri umuswa. Ntabwo bishoborwa na buri wese kuza hano ukabazwa ibibazo n’abantu mutamenyeranye, ntabwo biba byoroshye."
Itorwa rya Miss Rwanda ryateguwe na Mashirika muri 2012, na ho kuva mu mwaka wa 2014 isoko ryatsindiwe na Rwanda Inspiration Backup ku bufatanye n’abaterankunga baryo ku isonga hari Cogebanque, ari na bo batangiye igikorwa cyo gushaka Nyampinga 2018 uzasimbura Iradukunda Elsa.
Mu mateka y’u Rwanda hamaze gutorwa ba Nyampinga umunani guhera mu 1991. Abatowe basimburanywe uhereye kuri Nubuhoro Jeanne(1991), Uwera Dalila(1992), Bahati Grace(2009), Mutesi Aurore(2012), Akiwacu Colombe(2014), Kundwa Doriane(2015), Mutesi Jolly(2016) na Iradukunda Elsa(2017).
UKO IGIKORWA CYAGENZE UMUNOTA KU WUNDI
Akanama nkemurampaka kemeje ko abatsinze hagendewe ku bwiza, ubumenyi n’umuco ari Usanase Shamim Irene, Umutoniwase Paula, Ishimwe Belly Stecy, Irebe Natacha Ursule, Umuhoza Linda na Ingabire Divine.
Cogebanque, umuterankunga mukuru wa Miss Rwanda yaje gukurikirana igikorwa uko kiri kugenda.
Bose uko ari icumi batangiye kugera imbere y’akanama nkemurampaka babazwa ibibazo. Umukobwa arahitamo kubazwa mu ndimi ebyiri hagati y’Icyongereza, Igifaransa n’Ikinyarwanda.
1. Usanase Shamim Irene
2.Ishimwe Belly Stecy
3.Umuhoza Linda
4.Ingabire Divine, afite ibiro 55 akareshya na metero 1.73
5.Umutesi Nicole, apima ibiro 52 akareshya na 1.70
Yavuze ko gahunda ya Made in Rwanda abona "Abanyarwanda bataragira icyizere ko ibyacu dukora bihamye kandi ko bifite agaciro ijana ku ijana". Abaye Miss Rwanda ngo yafasha leta kuyiha ingufu.
6. Ishimwe Henriette, afite ibiro 54 akareshya na metero 1.70
Yavuze ko u Rwanda ari rwiza maze Rwabigwi aramubaza ati ’Kuki uvuga ko ari rwiza’ nawe ati "Impamvu navuze ko u Rwanda ari rwiza, icya mbere hari umutekano urebye uko mu bindi bihugu bimeze, ikindi mu Rwanda hari ukubaha ikiremwamuntu, iterambere rugira mu gihe gito. Ni cyo mperaho mvuga ko ari rwiza cyane."
7. Irebe Natacha Ursule, afite ibiro 66 akareshya na metero 1.72
Isheja Sandrine yabanje kumubaza icyo izina rye ’Ursule’ risobanura kuko ryagoye benshi kurisoma maze asubiza agira ati "Risobanura inyamaswa isanzwe iba mu duce dukunze kugwamo urubura ku buryo ari imwe mu zibasha kwihanganira ubukonje. Nkeka ko nanjye barinyise kubera ko wenda babonye nihangana.
8. Ibuka Ines Carine, afite ibiro 50 akareshya na metero 1.70
9. Umutoniwase Paula, afite ibiro 65 akareshya na metero 1.72
Yabajijwe icyo yumva urubyiruko rwakora ngo ruve mu bushomeri maze asubiza agira ati "Icya mbere ni ukuva mu ishuri buri wese azi icyo ashaka gukora akihangira imirimo agashaka akazi bityo agafatanya n’abandi kuzamura igihugu."
Ngo abaye Miss Rwanda 2018 yifuza "Gufasha abakobwa muri rusange, kubashishikariza kutishora mu biyobyabwenge no kwirinda inda zitateganyijwe."
10. Umutoniwase Alpha Buyinza, apima ibiro 45 akareshya na metero 1.70
Yabajijwe uko niba abona ko urubyiruko rufite umuco asubiza agira ati "Kuri ubu ntabwo ari neza cyane, haracyari abakobwa bambara amakanzu magufi, abasore banywa ibiyobyabwenge, ndumva ari ibyo..."
Abakobwa icumi bahataniye kwinjira muri Miss Rwanda mu majonjora yabereye i Musanze.
Abakobwa bahatana mu Ntara y’Amajyaruguru bamaze kugera ahabera igikorwa cyo kujonjora abemerewe guhatana ndetse itsinda ryatoranyijwe kureba abujuje ibisabwa ryatangiye kubapima uburebure n’ibiro bisabwa uwemere kujya mu irushanwa.
Amafoto: Moses Niyonzima